Cabaran Rafizi disambut, Tuan Ibrahim fail saman fitnah

Timbalan Presiden PAS Tuan Ibrahim Tuan Man memfailkan saman fitnah terhadap Rafizi Ramli selepas timbalan presiden PKR itu gagal memohon maaf dan menarik balik kenyataan selepas tempoh seminggu berhubung dakwaan kelulusan projek tebatan banjir selepas pembubaran Parlimen. Dalam sebuah kenyataan, Tuan Ibrahim yang juga menteri alam sekitar dan air itu berkata writ saman dan pernyataan tuntutan setebal 73 muka surat telah difailkan menerusi Tetuan Yusfarizal Aziz & Zaid pada pukul 4 petang semalam. "Seperti umum ketahui, saya telah menghantar Notis Tuntutan bertarikh 10 November 2022 kepada Rafizi atas kenyataan beliau yang sangat tidak bertanggungjawab dan memfitnah saya," katanya. Sebelum ini Tuan Ibrahim memberikan masa tujuh hari kepada Rafizi melalui surat tuntutan yang dibuat oleh peguamnya berhubung kenyataan fitnah melibatkan sebuah kontrak bernilai RM2 bilion bagi kerja-kerja tebatan banjir. Beliau turut menafikan telah memberikan persetujuan terhadap sebarang projek sejak pembubaran Parlimen pada 10 Oktober lalu. Dalam kenyataannya hari ini, beliau berkata Rafizi tidak memberikan sebarang respons bertulis kepada peguamnya sebaliknya mengambil tindakan berterusan memfitnah dengan kenyataan demi kenyataan yang tidak berpaksi kepada kebenaran. Katanya, tindakan saman itu demi menghentikan budaya politik fitnah, sekali gus mencari keadilan dan kebenaran. “Saya sahut cabaran Rafizi untuk menyaman beliau. "Perbuatan Rafizi yang membuat tuduhan jahat, penyelewengan fakta dan penipuan yang jelas bertujuan untuk memfitnah dan menghancurkan kredibiliti saya dan PAS di ambang pengundian pada 19 November (esok) . "Saya berharap mereka yang telah difitnah Rafizi turut mengikut jejak saya. Insya Allah, saman itu telah diterima oleh mahkamah dan peguam saya akan menyampaikan saman kepada Rafizi.” Sepanjang tempoh kempen pilihan raya yang akan berakhir tengah malam ini, isu berkait Tuan Ibrahim tersebut sering dibangkitkan Rafizi. Beliau turut mencabar Tuan Ibrahim untuk meneruskan saman selepas mengesahkan telah menerima surat tuntutan pada 10 November lalu. “Saya berharap Tuan Ibrahim meneruskan niat untuk menyaman saya kerana pengalaman lalu menunjukkan hanya separuh daripada surat-surat tuntutan yang dihantar kepada saya berakhir dengan saman. “Surat-surat tuntutan daripada 1Malaysia Development Berhad (1MDB) contohnya tidak pernah berakhir dengan tindakan saman,” katanya.


Undi awal PRN Melaka buka tirai hari ini

Proses pengundian awal Pilihan Raya Negeri (PRN) Melaka akan bermula 8 pagi ini yang menyaksikan 11,557 anggota polis, tentera dan pasangan mereka menunaikan tanggungjawab masing-masing.Proses pengundian berlangsung di 31 pusat pengundian awal (PPA) di 24 Dewan Undangan Negeri (DUN) seluruh negeri sehingga 5.30 petang ini.Pusat Pengundian Awal termasuklah di Ibu Pejabat Polis Kontinjen Melaka, Sekolah Kebangsaan Kem Terendak I dan II, Dewan Sri Beruang Kem Askar Wataniah, Ibu Pejabat Polis Daerah (IPD) Alor Gajah, IPD Melaka Tengah dan IPD Jasin selain beberapa balai polis.Ejen calon dan pemerhati pilihan raya yang dilantik Suruhanjaya Pilihan Raya (SPR) dibenar menyaksikan proses pengundian awal itu, yang akan turut disiarkan secara langsung menerusi Facebook SPR.Proses pengundian berlangsung dengan prosedur operasi standard (SOP) ketat yang ditetapkan SPR untuk mencegah penularan Covid-19 dan pengundi perlu mematuhi dengan hadir memakai pelitup muka, melakukan saringan suhu badan, mengamalkan penjarakan fizikal dan menggunakan pensanitasi tangan serta mengimbas kod QR MySejahtera sebelum masuk ke PPA.Selain itu, berus pakai buang akan digunakan untuk mencalit dakwat pada jari pengundi yang dikesan mempunyai suhu melebihi 37.5 darjah Celsius dan bergejala batuk serta selesema sebagai sebahagian daripada SOP baharu semasa proses pengundian awal bagi PRN Melaka.Bagi mengelakkan kesesakan di tempat mengundi, empat slot waktu kehadiran mengundi ditetapkan dan pengundi boleh menyemaknya di aplikasi mySPR Semak atau Portal Semakan Daftar pemilih SPR.Slot waktu yang ditetapkan adalah 8 hingga 10 pagi, 10 pagi hingga 12 tengah hari, 12 tengah hari hingga 2 petang dan 2 hingga 4.30 petang.PRN Melaka diadakan berikutan pembubaran DUN pada 4 Oktober lepas selepas empat Ahli Dewan Undangan Negeri menarik sokongan terhadap Ketua Menteri Sulaiman Md Ali.SPR menetapkan hari pengundian pada 20 November ini.


Muhyiddin tinjau Terminal Jeti Penumpang Pulau Pangkor

Perdana Menteri Muhyiddin Yassin hari ini memulakan lawatan kerja sulungnya ke Pulau Pangkor dengan meninjau Terminal Jeti Penumpang Pulau Pangkor, jeti utama yang menghubungkan pulau bebas cukai berkenaan dengan tanah besar.Muhyiddin tiba di pulau itu pada kira-kira 9.30 pagi dan meluangkan masa selama 20 minit di situ  termasuk mendengar taklimat oleh Menteri Besar Perak Ahmad Faizal Azumu.Taklimat termasuk isu-isu dan perancangan penambahbaikan terminal itu yang merupakan antara fokus di bawah Pelan Pembangunan Strategik (SDP 2021-2025) Wilayah Ekonomi Koridor Utara (NCER).Turut hadir Menteri di Jabatan Perdana Menteri (Ekonomi) Mustapa Mohamed, Menteri Kewangan Tengku Zafrul Tengku Abdul Aziz, Ahli Dewan Undangan Negeri Pangkor Zambry Abdul Kadir dan Ketua Pegawai Eksekutif Lembaga Pelaksanaan Koridor Utara (NCIA) Jebasingam Issace John.Muhyiddin dalam rangka lawatan seharinya turut dijadual mempengerusikan mesyuarat Pihak Berkuasa Pelaksanaan Koridor Utara ke-23 (PB23) yang akan membincangkan secara lebih lanjut mengenai SDP 2021-2025 NCER.Sementara itu, Jebasingam berkata cadangan naik taraf terminal berkenaan termasuk mewujudkan sistem pengangkutan bersepadu, Kompleks Imigresen, Kastam dan Kuarantin (CIQ) serta menambah struktur untuk feri berlabuh bagi menampung sehingga enam feri pada satu-satu masa berbanding hanya tiga sekarang.Zambry pula ketika ditemui pemberita berkata projek itu perlu disegerakan bagi menampung kehadiran pelancong yang semakin meningkat hingga mencapai 30,000 orang sehari terutama pada musim cuti.“Bagaimanapun, keadaan jeti utama yang kecil menyebabkan masalah kesesakan dan sebab itu kerja menaik taraf jeti perlu disegerakan supaya lebih selesa.“Ini termasuk jeti di Sungai Pinang Kecil untuk kegunaan penduduk pulau ini dan jeti kargo untuk mengangkut barang,” katanya.


Bekas ahli Parlimen bidas ‘soalan lazim’ Azalina beri amaran terhadap ahli Parlimen BN

Seorang bekas ahli Parlimen yang terlibat dalam perbahasan yang membawa kepada akta anti lompat parti diluluskan membidas dakwaan sekutu Presiden Umno Ahmad Zahid Hamidi yang dilihat cuba memberi amaran kepada ahli Parlimen Barisan Nasional (BN) bahawa mereka boleh kehilangan kerusi jika tidak mematuhi keputusan mengenai pemilihan perdana menteri.
Ia adalah susulan soalan lazim Azalina Othman yang disiarkan oleh beliau di Facebook, di mana ia mendakwa ahli Parlimen yang tidak memilih perdana menteri mengikut arahan presiden parti perlu mengosongkan kerusinya.
Azalina mendakwa ketetapan tersebut adalah selari mengikut Perkara 49A(1) peruntukan Perlembagaan baru-baru ini bagi menghalang wakil rakyat bertukar parti.
Bagaimanapun, laporan jawatankuasa pilihan Parlimen (PSC) mengenai undang-undang anti-lompat parti bagaimanapun menjelaskan bahawa mana-mana ahli Parlimen yang mengundi bercanggah dengan arahan parti tidak boleh dianggap sebagai bertukar parti.
"Jawatankuasa bersetuju supaya tindakan ahli Dewan Rakyat yang mengundi bertentangan dengan arahan parti politik di Dewan Rakyat (crossing the floor) adalah tidak dianggap bertukar parti dan tidak terhenti menjadi ahli Dewan Rakyat," kata laporan PSC seperti yang dilihat MalaysiaNow.
"Saya hairan Azalina tidak menyedari perkara ini kerana beliau sendiri adalah ahli jawatankuasa pilihan undang-undang anti-lompat yang membuat keputusan tersebut,” kata bekas ahli Parlimen itu sambil menambah m adalah jelas ahli Parlimen yang tidak mengundi mengikut arahan parti tidak akan kehilangan kerusi mereka di bawah Perkara 49A.
"Laporan jawatankuasa pilihan ini dibahaskan dan diterima oleh Dewan Rakyat. Speaker yang akan menentukan sama ada ahli Parlimen hilang kerusi atau tidak, dan Speaker terikat dengan keputusan jawatankuasa pilihan itu," katanya lagi.
Sementara itu, soalan lazim yang dibuat oleh Azalina turut mendakwa undang-undang anti-lompat parti juga ditujukan kepada parti komponen gabungan, sambil menambah jika mereka keluar daripada gabungan itu boleh menyebabkan mereka kehilangan kerusi.
"Itu adalah dakwaan yang tidak masuk akal," kata ahli parlimen yang sama kepada MalaysiaNow.
"Tiada mana-mana dalam Perkara 49A yang memperkatakan tentang lompat parti, kalau pun ada peruntukan sedemikian. Perkara 49A hanya memperkatakan ahli Parlimen yang meninggalkan parti politik mereka. Tidak ada menyebut tentang gabungan politik sama sekali.
"Mana-mana pelajar undang-undang tahun satu akan tahu bahawa mengikut kaedah penafsiran undang-undang, anda tidak boleh mentafsir parti politik sebagai gabungan politik."
Beliau menambah tiada perkara yang dapat menghalang parti komponen BN untuk memberikan sokongan kepada sesiapa yang dipilihnya untuk menjadi perdana menteri.
Dalam pada itu, soalan lazim Azalina juga dilihat bercanggah dengan kenyataannya sendiri pada 19 November, di mana beliau berkata bahawa Perkara 49A “tidak menyatakan tentang parti politik yang memutuskan untuk berpindah dari satu blok ke blok lain".
Soalan lazim yang dibuat oleh Azalina itu dipercayai ditujukan kepada ahli parlimen BN yang dilihat menentang Zahid berhubung pemilihan perdana menteri selepas PRU15, selain turut ditujukan kepada parti komponennya, MCA yang secara tegas menuntut supaya Zahid berundur.
Zahid, yang merupakan pengerusi BN, sebelum ini memberi amaran kepada ahli Parlimen gabungan itu bahawa beliau mempunyai mandat dan kata putus mengenai siapa yang akan mereka dipilih sebagai perdana menteri bagi membentuk kerajaan baru.
Presiden Umno itu yang kini berdepan tekanan dari dalaman parti selepas kalah teruk dalam PRU baru-baru ini turut dilihat cuba memberikan respons kepada laporan yang mengatakan ahli Parlimen BN akan menyokong Pengerusi PN Muhyiddin Yassin sebagai perdana menteri.


Tiada kaitan campur tangan urusan negara, kumpulan hak asasi bidas Hamzah berhubung pelarian

Kumpulan hak asasi Lawyers for Liberty (LFL) hari ini mengecam menteri dalam negeri berhubung kenyataannya yang memberitahu Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) dan badan hak asasi supaya tidak campur tangan dalam hal ehwal Malaysia berhubung penghantaran pulang warga Myanmar ke negara asal mereka, mengatakan Hamzah Zainudin "tidak mengendahkan" kebimbangan sebenar mengenai isu pelarian yang dihadapi negara.
Pengarah LFL Zaid Malek berkata UNHCR, sebagai sebuah badan yang ditugaskan untuk melindungi pencari suaka dan pelarian, akan campur tangan sekiranya tindakan kerajaan akan menyebabkan mereka berdepan risiko bahaya yang serius.
“Ia bukan tindakan yang mahu campur tangan dalam hal ehwal negara atau menghadkan kuasa kerajaan dalam melindungi sempadannya, seperti yang didakwa menteri dalam negeri,” katanya.
Badan itu turut berkata UNHCR membangkitkan isu yang khusus mengenai pengusiran pencari suaka dari Myanmar, dan satu hal yang "mengejutkan" jika Hamzah gagal memahami konsep asas bahawa pencari suaka dan pelarian adalah mereka yang melarikan diri dari negara asal kerana takut berdepan penindasan, pelanggaran hak asasi manusia, atau pembunuhan beramai-ramai oleh kerajaan mereka sendiri.
"Mereka tidak melakukannya secara rela tetapi kerana terdesak disebabkan ancaman bahaya yang sangat jelas dapat menjejaskan kesejahteraan hidup mereka," katanya.
Pada 27 Oktober lalu, Hamzah memberitahu UNHCR supaya jangan campur tangan dalam hal ehwal Malaysia berikutan gesaan oleh Human Rights Watch yang berpangkalan di New York supaya kerajaan menghentikan penghantaran pulang pemohon suaka politik kerana ia akan membahayakan nyawa mereka.
Beliau berkata warga asing yang ditahan seterusnya dihantar pulang ke negara asal bermakna mereka telah melanggar undang-undang Malaysia.
"Bukan hanya Myanmar, bukan hanya datang dari sesuatu negara tetapi seluruh dunia yang datang sini melanggar undang-undang ada kesalahan dan sudah sampai tempoh untuk kita hantar balik, kita hantar balik.
"Jadi UNHCR, United Nations (Pertubuhan Bangsa-Bangsa Bersatu) atau mana-mana sekalipun kalau orang yang kita tangkap itu masuk ikut cara sah dan mempunyai dokumen, kemudian melanggar undang-undang dan dihukum, kita akan hantar balik,” katanya.
Beliau juga berkata "dari segi kemanusiaan", kerajaan tidak akan menghantar balik orang yang mungkin "hilang" di negara asal mereka.
“Kita tidak akan melakukan perkara yang boleh menyebabkan kezaliman terhadap individu yang dihantar pulang," katanya.
Bagaimanapun, Zaid berkata tidak ada bukti sebarang proses semakan dibuat bagi memastikan pencari suaka dan pelarian tidak dihantar pulang ke negara asal mereka.
“Malah, tindakan yang dijalankan sebelum ini menunjukkan bahawa tidak ada sistem sedemikian, seperti yang dibuktikan dalam pengusiran beramai-ramai lebih 1,000 warga Myanmar pulang ke negara mereka walaupun rampasan kuasa masih berlaku pada masa itu meletakkan mereka dalam keadaan yang sangat bahaya,” katanya. Tambahnya, kerajaan terikat dengan undang-undang antarabangsa melalui prinsip “non-refoulement” bagi memastikan pencari suaka tidak dihantar pulang sekiranya terdapat risiko penganiayaan atau layanan tidak berperikemanusiaan.
“Kerajaan harus beri perhatian jika badan-badan seperti UNHCR membangkitkan kebimbangan sedemikian kerana ia sebenarnya demi kepentingan negara kita supaya tidak melanggar undang-undang antarabangsa yang boleh membawa kesan buruk kepada kita sendiri,” katanya.


2.2% kanak-kanak terima vaksin Covid-19

Sebanyak 79,393 atau 2.2% populasi kanak-kanak berusia antara lima hingga 11 tahun di negara ini telah menerima dos pertama vaksin Covid-19 setakat semalam.Kanak-kanak berkenaan menerima suntikan vaksin melalui Program Imunisasi Covid-19 Kebangsaan Kanak-Kanak (PICKids) yang dilancarkan 3 Februari lepas dan kerajaan menetapkan sela masa selama lapan minggu antara dos pertama dan kedua. Berdasarkan data menerusi laman web CovidNow, seramai 12,926,703 atau 55.2% populasi dewasa di negara ini telah menerima dos penggalak Covid-19 setakat semalam. Sejumlah 22,934,496 individu atau 98% daripada kumpulan itu telah melengkapkan vaksinasi mereka, manakala 99.2% atau 23,210,020 lagi telah menerima sekurang-kurangnya satu dos vaksin.Bagi remaja berusia antara 12 hingga 17 tahun pula, sejumlah 2,794,416 individu atau 88.8% daripada populasi itu telah melengkapkan vaksinasi mereka, manakala 2,872,087 individu atau 91.3% lagi menerima sekurang-kurangnya satu dos vaksin.Semalam, sebanyak 173,428 dos diberikan meliputi 18,343 dos pertama, 1,739 dos kedua dan 153,346 dos penggalak, menjadikan jumlah kumulatif dos vaksin yang diberikan di bawah PICK sebanyak 64,611,898 dos.Sementara itu, menurut portal GitHub kementerian kesihatan, sebanyak 10 kes kematian akibat Covid-19 direkodkan semalam dengan dua kes masing-masing di Perak dan Selangor serta satu kes dicatatkan masing-masing di Johor, Kedah, Negeri Sembilan, Kelantan, Melaka dan Pulau Pinang.


Polis siasat Hadi berhubung kenyataan berbaur perkauman

Polis telah membuka kertas siasatan terhadap Presiden PAS Abdul Hadi Awang susulan kenyataannya yang mendakwa komuniti bukan Islam dan bukan bumiputera adalah golongan paling banyak terbabit rasuah.
Ketua Komunikasi Korporat PDRM A Skandaguru berkata Hadi akan dipanggil ke Bukit Aman dalam masa terdekat dan siasatan dijalankan mengikut Seksyen 505 (C) Kanun Keseksaan kerana mengeluarkan kenyataan dengan niat mengapi-apikan mana-mana golongan dan Seksyen 233 Akta Komunikasi dan Multimedia kerana penggunaan tidak wajar kemudahan rangkaian atau perkhidmatan rangkaian.
“Siasatan terhadap Abdul Hadi dijalankan oleh Unit Siasatan Jenayah Terkelas, Jabatan Siasatan Jenayah Bukit Aman dan setakat ini sebanyak 28 laporan polis telah dibuat berhubung kenyataan berkenaan,” katanya dalam kenyataan semalam.
Beliau turut menasihatkan orang ramai agar tidak membuat spekulasi dan kenyataan yang boleh mengganggu siasatan polis.
“Polis juga menyeru orang ramai untuk lebih prihatin terhadap isu-isu yang menyentuh sensitiviti agama dan kaum yang boleh menggugat keharmonian masyarakat. Tindakan tegas akan diambil terhadap mana-mana pihak yang menjejaskan ketenteraman awam dan keselamatan negara,” katanya.


Trump mengaku tidak bersalah atas 37 pertuduhan berkaitan dokumen sulit kerajaan

Bekas presiden Amerika Syarikat (AS) Donald Trump mengaku tidak bersalah pada Selasa atas 37 pertuduhan yang difailkan oleh pendakwa raya persekutuan berkaitan dakwaan beliau menyimpan dokumen sulit kerajaan selepas penggal pentadbirannya berakhir.
Trump membuat pengakuan itu seperti yang dijangka semasa perbicaraannya di Mahkamah Persekutuan di Miami, Florida, menurut beberapa laporan.
Beliau dijadual menyampaikan ucapan umum pada malam Selasa dari kelab golfnya di Bedminster, New Jersey, menurut Agensi Anadolu.
Trump dilihat duduk sambil menyilangkan tangannya sepanjang perbicaraan dan tidak bercakap melainkan berbisik kepada Todd Blanche, seorang peguam yang mewakilinya, menurut akhbar The Washington Post.
Hakim Daerah AS Jonathan Goodman memaklumkan Trump bahawa beliau akan mengarahkan bekas presiden agar tidak berinteraksi dengan mana-mana saksi kes atau defendan bersamanya Walt Nauta.
Dalam pada itu, kekecohan tercetus semasa Trump meninggalkan kamar mahkamah, dengan penunjuk perasaan – kedua-duanya penyokong dan penentang – bergegas ke hadapan konvoi bekas presiden itu.
Bekas presiden itu didakwa atas 34 pertuduhan memalsukan rekod perniagaan, kata peguam daerah Manhattan pada petang Selasa, lapor Xinhua.
Trump dihadapkan di Mahkamah Jenayah Manhattan di New York City dan
Beliau menjadi bekas presiden pertama AS yang didakwa dengan kesalahan jenayah selepas beliau didakwa di sebuah mahkamah Florida minggu lalu. Beliau berdepan pertuduhan di negeri berasingan berkaitan urusan perniagaannya di New York.
Sebanyak 37 pertuduhan dihadapi Trump itu termasuk 31 pertuduhan sengaja menyimpan maklumat pertahanan negara, kebanyakannya berhubung kait dengan dokumen yang dirampas FBI semasa menggeledah kediaman di estet Mar-a-Lago miliknya pada 8 Ogos tahun lalu.
Sejumlah 11 lagi pertuduhan berkaitan dengan dokumen yang diserahkan kepada penyiasat FBI oleh peguam Trump pada Jun.
Sementara itu, Trump mengulangi dakwaan bahawa pertuduhan ke atasnya bermotifkan politik bagi menjejaskan reputasi beliau.


Khairy yakin kadar vaksinasi capai sasaran, berjuta dos bakal tiba

Khairy Jamaluddin sekali lagi menzahirkan  keyakinannya dengan kadar program vaksinasi Covid-19, mengatakan jutaan lagi dos akan tiba ke negara ini dalam tempoh dua bulan, selain memohon maaf di atas kesulitan dialami orang ramai ketika menempah slot janji temu vaksinasi AstraZeneca akibat respons yang menggalakkan.Menteri penyelaras Program Imunisasi Covid-19 Kebangsaan (PICK) itu berkata Malaysia akan menerima bekalan sekurang0kurangnya dari tiga syarikat berdasarkan kelulusan Bahagian Regulator Farmasi Negara (NPRA).Beliau berkata sebanyak dua juta dos suntikan vaksin Pfizer akan dihantar pada Julai depan, sementara 12 juta dos vaksin Sinovac dari China akan tiba pada Jun dan Julai.MENYUSUL LAGI


Kes harian kekal di paras 2,000 jangkitan, 3 lagi terkorban

2,021 kes baru Covid-19 direkodkan hari ini menjadikan jumlah keseluruhan sebanyak  4,489,503 kes.Sebanyak 3,162 pesakit turut dilaporkan sembuh, menjadikan jumlah keseluruhan kes sembuh sebanyak 4,425,777.Ketika ini, 28,085 kes aktif direkodkan, dengan 26,980 atau 96.1% daripadanya sedang menjalani kuarantin kendiri.Dalam pada itu, 18 (0.1%) kes kini berada di pusat kuarantin sementara 1,048 (3.7%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 39 kes dan 24 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 58.1% dengan kes Covid-19 merangkumi 7%.Tiga lagi korban dilaporkan menjadikan kes keseluruhan kematian adalah sebanyak 35,641 orang.


Peguam Najib kemuka surat putera Arab Saudi berhubung hadiah AS$100 juta

Pembelaan Najib Razak dalam perbicaraan kes rasuah membabitkan RM2.3 bilion milik 1Malaysia Development Berhad (1MDB) hari ini mengemukakan surat daripada kerabat diraja Arab Saudi yang menyatakan bahawa bekas perdana menteri itu menerima hadiah wang tunai AS$100 juta sebagai pengiktirafan terhadap sumbangan beliau kepada dunia Islam.
Surat menggunakan kepala surat Pejabat Peribadi Saud Abdulaziz Majid Al Saud, bekas gabenor Wilayah Madinah, turut menyebut hadiah itu adalah sempena persahabatan yang terjalin antara kedua-duanya dan sebagai menghargai idea-idea baharu Najib selaku pemimpin Islam moden.
Peguam Wan Aizuddin Wan Mohammed, ketika membacakan surat yang ditandatangani pada 1 Februari 2011, berkata antara lain putera itu memberikan Najib sejumlah AS$100 juta sebagai hadiah yang akan dimasukkan ke dalam akaun beliau.
“Surat itu turut menyatakan bahawa Najib hendaklah memiliki budi bicara mutlak bagi menentukan bagaimana hadiah tersebut akan digunakan bagi mempromosi Islam agar ia terus berkembang dan putera berkenaan menambah baginda tidak mengharapkan sebarang faedah peribadi sama ada secara langsung atau tidak langsung susulan pemberian itu,” katanya.
Wan Aizuddin berkata demikian ketika menyoal saksi pendakwaan ke-37 iaitu R Uma Devi yang merupakan pengurus cawangan AmBank (M) Berhad Jalan Raja Chulan mengenai surat itu apabila merujuk beliau kepada dua dokumen berkaitan deposit berjumlah RM60.6 juta serta RM30.2 juta yang diterima oleh Najib antara Februari dan Jun 2011.
Wan Aizuddin: Adakah anda bersetuju bahawa terdapat kesimpulan yang tidak dapat dinafikan bahawa US$100 juta yang disebut dalam surat itu dan kedua-dua transaksi ini adalah hadiah peribadi?
Uma Devi: Saya tidak boleh membuat kesimpulan kerana jumlahnya berbeza dan juga tidak pasti sama ada surat itu telah diberikan kepada pihak bank sebelum kedua-dua transaksi dilakukan.
Wan Aizuddin: Daripada pihak cawangan bank, surat ini tidak pernah dirujuk?
Uma Devi: Ya.
Saksi berusia 43 tahun itu turut memberi keterangan bahawa tiada tindakan diambil bagi menghentikan kemasukan AS$620 juta ke akaun Najib pada Ogos 2013 kerana tiada amaran dikeluarkan kepada pihak bank apabila transaksi itu dilakukan.
Beliau berkata terdapat beberapa tanda amaran yang diteliti oleh bank seperti jumlah wang yang dipindahkan, tujuan dan pendedahan maklumat daripada pelanggan.
“Saringan akan dibuat berdasarkan kesemua tanda amaran ini. Pelanggan tidak akan dimaklumkan kerana ia akan menyebabkan mereka berjaga-jaga,” katanya sambil menambah pelanggan tidak akan dimaklumkan bagi membolehkan pihak bank menjalankan siasatan apabila terdapat tanda amaran.
Najib, 69, berdepan empat pertuduhan menggunakan kedudukan beliau untuk memperoleh rasuah berjumlah RM2.3 bilion daripada dana 1MDB funds dan 21 pertuduhan pengubahan wang haram membabitkan jumlah sama.
Perbicaraan di hadapan hakim Collin Lawrence Sequerah bersambung.


Bank beri had tertinggi sebanyak RM3 juta bagi 2 kad kredit Najib, kata saksi

Mahkamah Tinggi Kuala Lumpur diberitahu semalam bahawa bekas perdana menteri Najib Razak mempunyai dua kad kredit dengan gabungan had sebanyak RM3 juta dipercayai antara had kredit tertinggi yang pernah diberikan oleh AmBank.
Bekas naib presiden Jabatan Pengurusan Penipuan Perbankan Runcit AmBank Yeoh Eng Leong, 61, berkata Najib telah membelanjakan RM103,948.63 dengan dua kad, kad AmBank Visa Platinum berakhir dengan nombor 496 dan Mastercard Platinum berakhir dengan nombor 961 pada 2011.
“Purata pelanggan mempunyai had kredit RM50,000 bagi setiap kad, tetapi bagi Najib bank telah memberikannya had RM3 juta untuk kedua-dua kad.
“Saya percaya had gabungan ini adalah antara had kredit tertinggi dalam AmBank. Kedua-dua kad telah dibatalkan pada Mac 2015,” katanya semasa pemeriksaan utama oleh timbalan pendakwa raya Nadia Mohd Izhar pada perbicaraan ahli Parlimen Pekan itu berhubung pertuduhan penyelewengan RM2.3 bilion dana 1Malaysia Development Berhad (1MDB).
Saksi pendakwaan ke-35 itu berkata antara urus niaga yang dibuat Najib adalah di sebuah hotel di Itali, The Westin Excelsior R Roma pada 21 Julai 2011 dengan jumlah RM98,013.63.
“Urus niaga lain adalah di butik Aigner (RM4,145) dan Hugo Boss di Suria KLCC (RM1,790) pada 21 Ogos 2011.
“Pada 30 Ogos 2011, Najib menerima bayaran balik bebas cukai dari United Kingdom sebanyak RM2,190.68,” katanya.
Semasa pemeriksaan balas oleh peguam Wan Aizuddin Wan Mohammed, Yeoh berkata lazimnya bank akan memberikan had kredit kepada pelanggan berdasarkan kapasiti pendapatan mereka.
Wan Aizuddin: Adakah bank akan melihat kriteria sama ada beliau seorang tokoh korporat atau ketua kerajaan dalam mempertimbangkan had kredit yang diberikan? Bagaimana jika pelanggan itu pelanggan lama bank?
Yeoh: Tidak. Bank hanya akan melihat kemudahan bank lain yang digunakan pelanggan. Tidaklah pada tempoh (berapa lama pelanggan telah bersama bank).
Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.
Perbicaraan di hadapan hakim Collin Lawrence Sequerah bersambung hari ini.


PM sendiri hubungi tentera, polis untuk bantuan selepas respons lambat Selangor ketika banjir

Beberapa amaran yang tidak diendahkan oleh pihak berkuasa tempatan, komunikasi yang terputus dan hujan berterusan menyumbang kepada kelemahan dalam menangani banjir besar di Selangor sehingga menyebabkan kemusnahan besar, kata Perdana Menteri Ismail Sabri Yaakob di Dewan Rakyat hari ini.Ismail turut mendedahkan selepas menyedari kelewatan dalam menggerakkan operasi menyelamat mangsa, beliau bergegas ke ke Pusat Kawalan Bencana Negara (NDCC) pada malam 18 Disember, di mana banjir melanda di beberapa bandar utama Selangor.Beliau seterusnya mendapatkan maklumat dan mengetahui situasi sebenar di lapangan melalui penerangan oleh Agensi Pengurusan Bencana Negara (Nadma) dan bertindak menghubungi pegawai kanan angkatan tentera dan polis bagi menggerakkan aset kerajaan ke Selangor. “Susulan daripada komunikasi tersebut, panglima angkatan tentera mengarahkan panglima 11 Briged untuk serta-merta mengatur gerak anggota dan aset tambahan ke kawasan yang terjejas. “Ketua polis negara juga mengarahkan tambahan anggota dan aset dari negeri-negeri yang berhampiran untuk membantu pasukan sedia ada. Wujud spekulasi yang mengatakan pasukan keselamatan mengambil alih pengurusan banjir selepas Nadma dan agensi lain didakwa gagal memberikan respons terhadap kenaikan paras air di Selangor.Bagaimanapun, pasukan keselamatan menafikan khabar angin tersebut.Namun tindakan saling menyalahkan antara kerajaan negeri dan pihak berkuasa persekutuan berlaku ketika ribuan penduduk yang terjejas di kawasan terlibat berkata mereka menunggu beberapa hari sebelum bantuan tiba ketika banjir.Ismail berkata amaran banjir di Selangor dikeluarkan seawal bulan September, dan beliau juga mempengerusikan mesyuarat yang disusun oleh Nadma melalui Jawatankuasa Pengurusan Bencana Negeri (JPBN) di mana ia turut dihadiri menteri-menteri besar termasuk Selangor.Beliau berkata satu lagi mesyuarat turut diadakan pada Oktober di mana ia melibatkan menteri di Jabatan Perdana Menteri dan pengerusi JPBN, di mana ia menegaskan mereka perlu bersiap siaga bagi berdepan situasi banjir di negeri masing-masing.“Inilah peranan yang dilaksanakan oleh kerajaan persekutuan sebagai mengingatkan kerajaan negeri untuk bersiap sedia menghadapi sebarang kemungkinan,” katanya.Dalam pada itu, beliau berkata polis melaporkan 55 korban akibat banjir baru-baru ini termasuk 40 lelaki, 12 wanita dan dua kanak-kanak.Bagaimanapun, dua lagi mangsa masih belum ditemui. Ismail berkata tiga cabaran yang dikenal pasti oleh sistem JPBN termasuk kelemahan pemahaman antara agensi pusat, negeri, daerah dan badan berkanun selain pihak swasta dan NGO berhubung tanggungjawab mereke di bawah arahan Majlis Keselamatan Negara No. 20 di peringkat sebelum, semasa dan selepas bencana. Selain itu kelemahan dalam perintah dan kawalan turut menjadi cabaran di mana ketiadaan Nadma di peringkat negeri dan daerah sehingga menyukarkan koordinasi secara terus dengan agensi di lapangan. Menurut Ismail juga kelemahan pengurusan maklumat dalam pengurusan bencana turut menjadi cabaran lain ketika situasi banjir baru-baru ini. “Pada masa ini, pengurusan bencana negara masih mengamalkan kaedah pengumpulan maklumat secara konvensional dan tidak seiring dengan perkembangan teknologi semasa. Situasi ini menyebabkan proses penyediaan laporan, penganalisaan, pembuatan keputusan dan pengurusan data mempunyai kelemahan yang ketara,” katanya dan menambah maklumat harus disalurkan lebih pantas dan tepat kepada agensi dan mangsa banjir perlu diperbaiki.


Pembangkang menang Belanjawan 2021, kerajaan PN menang diiktiraf

Undian Belanjawan 2021 berakhir dengan kesudahan yang tidak dijangka.Arahan ketua pembangkang Anwar Ibrahim di saat-saat akhir mengubah keputusan belanjawan yang mana sebelum ini ahli-ahli Parlimen Pakatan Harapan (PH) cuba mengucar-ngacirkan menjadikan medan undi di Dewan Rakyat untuk menumbangkan kerajaan Perikatan Nasional (PN).Tindakan itu sebelum ini cukup penting bagi para penyokong pembangkang yang menanti sejak 23 September, ketika Anwar mengumumkan kerajaan pimpinan Perdana Menteri Muhyiddin Yassin tumbang kerana beliau telah memperoleh majoriti “kukuh dan meyakinkan”.Sejak pengumuman itu, Anwar dilihat berjaya mengucar-ngacirkan kerajaan PN, terutamanya apabila muncul sepucuk surat sokongan daripada Presiden Umno Ahmad Zahid Hamidi dan bekas perdana menteri Najib Razak untuk menjadikan dirinya sebagai perdana menteri ke-9 diserahkan kepada Yang di Pertuan Agong.Bukan itu sahaja, Anwar terus dilihat mengucar-ngacirkan kerajaan PN apabila serangan beliau terhadap belanjawan kebetulan disambut secara senada oleh beberapa pimpinan Umno.Semua ini menimbulkan persepsi bahawa kerajaan PN bakal jatuh pada hari pengundian belanjawan kerana Anwar akan membuktikan majoriti “kukuh dan meyakinkan” yang diuar-uarkan ke seluruh dunia pada 23 September lalu.Meskipun begitu, pada hari penentuan tanggal 26 November yang lalu, Anwar tidak mengambil kesempatan ini untuk membuktikan majoriti beliau.Lebih membingungkan rakan-rakan seperjuangannya dalam PH, termasuk beberapa ahli Parlimen PKR sendiri, ialah arahan beliau di saat akhir untuk tidak meminta undi belah bahagi Rang Undang-undang Perbekalan 2021 di Dewan Rakyat.Arahan Anwar itu bukan sahaja menyebabkan peluang beliau untuk membukti majoriti “kukuh dan meyakinkan” terbazir, malah ia menyebabkan hubungan di antara parti-parti komponen PH tercemar teruk.Dalam media sosial, ahli-ahli parti DAP dan Amanah bertalu-talu menyerang Anwar dan PKR selepas masing-masing disindir dan dimarahi penyokong mereka kerana tidak menolak belanjawan.Tiba-tiba pula timbul khabar bahawa Anwar akan meletak jawatan sekiranya gagal menumbangkan kerajaan PN dalam tempoh tujuh hari.Benar kata Anwar, pembangkang adalah pemenang terbesar apabila Belanjawan 2021 diluluskan.Meskipun pelbagai sumber di PH meledakkan khabar ini kepada media dan media sosial, tetapi pejabat Anwar tampil menafikannya.Walaupun berdepan dengan pelbagai tohmahan dan desakan, Anwar tetap mempertahankan keputusannya untuk mengeluarkan arahan di saat akhir kepada PH untuk tidak meminta undi belah bahagi.Beliau bertegas bahawa tiada alasan untuk menolak belanjawan jika dilihat kepada kompromi dibuat Menteri Kewangan Tengku Zafrul Aziz.Malah katanya, ia adalah satu kemenangan kepada pembangkang dan rakyat apabila kerajaan menambah baik had pengeluaran akaun 1 KWSP kepada RM10,000, serta moratorium pinjaman bank secara automatik diberikan kepada golongan B40 dan perusahaan kecil dan sederhana.Benar kata Anwar, pembangkang adalah pemenang terbesar apabila Belanjawan 2021 diluluskan.Kalau begitu, tiada sebab Amanah dan DAP perlu marah.Nampaknya kompromi Tengku Zafrul menggembirakan Anwar dan pembangkang lalu memberikan kemenangan kepada pihak kerajaan apabila usaha beliau menambah baik belanjawan menyebabkan kerajaan PN diiktiraf pembangkang sebagai kerajaan yang pintu depan yang sah.Mungkin inilah yang dipanggil situasi menang-menang.Pembangkang menang kekal pembangkang, kerajaan PN menang kekal kerajaan.Ada yang tertanya, apakah semua sandiwara politik ini hanyalah drama yang dirancang?Ia susah dijawab, tapi kalau betul pembangkang bersedia menolak Belanjawan 2021 dan menjadi kerajaan semula selepas undian.Oh ya, ada sesiapa nampak belanjawan alternatif pembangkang di mana-mana?


Tiada kerjasama dengan Bersatu diputuskan sejak perhimpunan agung, kata Zahid

Presiden Umno Ahmad Zahid Hamidi berkata tidak timbul isu kelewatan membuat keputusan berhubung kerjasama parti itu dengan Bersatu memandangkan perkara tersebut sudah lama diputuskan sejak Perhimpunan Agung Umno lepas.“Untuk Bersatu kita telah buat keputusan. Kita tidak akan pernah bekerjasama dengan mereka.. noktah. Tak lambat dah.. dulu dah..masa Perhimpunan Agung Umno kita dah buat keputusan kita.“Itulah keputusan kita dan kita muktamadkan tidak akan bekerjasama dengan Bersatu,” katanya kepada pemberita selepas mengadakan perjumpaan dengan Umno Hang Tuah Jaya malam tadi.Hadir sama Pengerusi Badan Perhubungan Umno negeri Ab Rauf Yusoh.Pengerusi Perikatan Nasional (PN) yang juga Presiden Bersatu Muhyiddin Yassin sebelum ini dilaporkan berkata pihaknya tidak boleh menunggu terlalu lama “rakan di sebelah sana” untuk membuat keputusan sama ada sedia bekerjasama atau tidak, semata-mata bagi mengelak pertembungan pada Pilihan Raya Negeri (PRN) Melaka.Sementara itu Zahid yakin BN mampu menang pada PRN Melaka berdasarkan “permasalahan” di “pihak sebelah sana” ketika ini.Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal 16 November.


Tiada keperluan untuk berundur, kata Azam

Ketua Pesuruhjaya Suruhanjaya Pencegahan Rasuah Malaysia (SPRM) Azam Baki berkata tiada keperluan untuk meletakkan jawatan, menjawab serangan pelbagai pihak yang mendesak berikutan dakwaan mempunyai konflik kepentingan dalam pemilikan saham beberapa syarikat.Azam berkata beliau “menyerahkan dirinya” untuk disiasat dan memohon semua pihak bersabar kerana kebenaran akan muncul juga akhirnya.“Saya dengan tegas dan tetap dengan pendirian teguh saya untuk tidak meletakkan jawatan kerana tidak ada keperluan untuk saya berundur.“Hanya seorang individu yang paling layak dan boleh menamatkan tugas saya adalah Yang di-Pertuan Agong, selain daripada itu, saya tidak mahu ambil peduli dengan apa jua tuntutan yang mahu diperjuangkan oleh pihak-pihak tertentu,” katanya seperti dilaporkan Sinar Harian.Tegas Azam lagi, beliau mengikuti segala protokol ditetapkan dan melakukan apa yang sepatutnya dilaksanakan.Menurut Azam, beliau tidak pernah merayu kepada mana-mana pihak atau parti politik untuk memihak kepadanya berhubung isu saham yang dihadapinya ketika ini dan menegaskan beliau sendiri akan menunjukkan kebenaran pada masa yang sesuai“Bukan perlu untuk saya memaklum balas perkara seperti ini.“Saya bukan ahli politik tetapi seorang pegawai tinggi kerajaan yang banyak kerja lain yang perlu diberi tumpuan dan diselesaikan.“Tidak ada keperluan kepada saya sebenarnya untuk saya memaklumkan kepada masyarakat kerana nanti nampak macam saya tiada kerja lain untuk dilakukan,” katanya.Pendirian Azam mengenai isu tersebut dilihat senada dengan Pengerusi Lembaga Penasihat Pencegahan Rasuah (LPPR) Abu Zahar Ujang semalam yang berkata beliau tiada apa-apa untuk disembunyikan berhubung keputusan membersihkan ketua pesuruhjaya SPRM itu daripada dakwaan tersebut.Beliau turut menambah dirinya sedia disiasat oleh beberapa agensi atau jika diarahkan sanggup untuk meletakkan jawatan.Azam dilantik sebagai ketua pesuruhjaya SPRM pada 9 Mac 2020 bagi menggantikan Latheefa Koya yang meletakkan jawatan.Pelantikan beliau juga berlaku beberapa hari selepas kerajaan Perikatan Nasional (PN) ditubuhkan selepas Muhyiddin Yassin dilantik menjadi perdana menteri.Isu mengenai pemilikan saham oleh Azam itu timbul susulan beberapa artikel oleh Lalitha Kunaratnam yang merupakan seorang aktivis dan mempunyai kaitan dengan C4 Center, sebuah NGO diketuai aktivis Cynthia Gabriel, sementara felo pengarahnya, Edmund Terence Gomez juga turut meletakkan jawatan sebagai salah seorang anggota panel SPRM.Beberapa artikel oleh Lalitha mendakwa wujud konflik kepentingan dalam pemilikan saham Azam.Berikutan penerbitan artikel tersebut, ketua pesuruhjaya SPRM itu kemudiannya menghantar surat tuntutan terhadapnya.Laporan polis turut dibuat oleh SPRM yang menyifatkan dakwaan oleh Lalitha tersebut adalah palsu dan tidak mengemukakan bukti.


Kalah di Sabah, Shafie dan Anwar bakal ‘perang besar’

Perang dingin antara Anwar Ibrahim dan Shafie Apdal walaupun parti mereka bekerjasama dalam Pilihan Raya Negeri (PRN) Sabah, bakal bertukar menjadi perang terbuka selepas keputusan malam ini menyaksikan kemenangan Gabungan Rakyat Sabah (GRS) yang didokong Perikatan Nasional (PN).Dan perang ini bukan sahaja bakal meretakkan lagi Pakatan Harapan (PH), akan tetapi bakal meranapkan harapan gabungan pembangkang itu untuk kembali ke Putrajaya, walaupun Anwar mengumumkan minggu ini beliau sudah cukup sokongan untuk mengambil alih kerajaan.PH adalah platform di mana PKR dan Warisan bekerjasama pada pilihan raya umum lepas walaupun kedua-dia pemimpin parti itu “tidak satu kepala”.Sumber yang dekat dengan Shafie berkata, bekas ketua menteri itu tidak teragak-agak untuk menyalahkan Anwar kerana hilang kuasa, 26 bulan selepas Warisan mengambil alih Sabah pada 2018.Punca utama kekalahan dikatakan daripada sidang media Anwar di Kuala Lumpur minggu ini apabila presiden PKR itu mengumumkan beliau mempunyai “sokongan kukuh dan meyakinkan” untuk membentuk kerajaan persekutuan.“Pengumuman itu mengalihkan perhatian berkempen di Sabah apabila sebilangan besar pemimpin kanan PKR yang berkempen di Sabah pulang ke Kuala Lumpur ‘kononnya’ untuk menubuhkan kerajaan,” kata seorang pemimpin kanan PKR kepada MalaysiaNow.Pada Rabu, Anwar ditemani isterinya dan pemimpin PKR, mengadakan sidang media di sebuah hotel di Kuala Lumpur, mengumumkan kerajaan Muhyiddin Yassin “tumbang” selepas majoriti ahli Parlimen menyokongnya termasuk daripada Umno.MalaysiaNow difahamkan, selepas pengumuman Anwar, beberapa pemimpin tertinggi PH termasuk dari DAP yang sedang berkempen di Sabah, diminta untuk pulang ke Kuala Lumpur untuk membentuk kerajaan di bawah pimpinan presiden PKR itu.“Akan tetapi, antara yang buat keputusan untuk kekal berkempen di Sabah ialah Lim Guan Eng, walaupun ramai yang sudah pulang,” kata sumber PKR itu.Ketiadaan pemimpin kanan ini untuk berkempen di Sabah menjejaskan Warisan Plus, gabungan antara Warisan, PKR, DAP, Amanah, dan Upko.Pergeseran antara ‘bakal PM’Shafie dalam perbualan tertutup mengatakan tidak akan membenarkan Anwar menjadi perdana menteri.Persaingan antara Anwar dan Shafie bukanlah satu rahsia dalam kalangan pemain-pemain politik.Shafie, seorang pemimpin politik Sabah yang berpengaruh dan pernah menjadi anggota Kabinet semasa zaman Najib Razak, dinamakan sebagai calon perdana menteri sekiranya PH cukup angka untuk kembali ke Putrajaya.“Jadi, apa yang kita saksikan sekarang ialah dua calon bakal perdana menteri ke 9 berperang secara terbuka,” kata seorang pemimpin Umno di Kuala Lumpur apabila dihubungi MalaysiaNow.Seorang ahli politik kanan yang dekat dengan pemimpin Umno dan PKR memberitahu MalaysiaNow perseteruan antara Shafie dan Anwar sudah tidak dapat diselamatkan lagi.“Dalam banyak perbualan tertutup, Shafie dengan jelas mengatakan Anwar tidak layak menjadi perdana menteri dan beliau tidak akan membenarkannya berlaku,” kata seorang bekas pemimpin PKR.“Dan dengan keputusan PRN Sabah yang menyaksikan Shafie hilang apa yang dimenanginya pada 2018, beliau tidak akan menyembunyikan lagi kebenciannya kepada presiden PKR itu.”Kedinginan hubungan kedua-dua pemimpin itu sudah menjadi rahsia terbuka.Ia tergambar apabila Anwar terbang sendiri ke Sabah untuk meminta Shafie bersetuju PKR bertanding 14 kerusi.Akan tetapi Shafie dengan tegas menolak permintaan itu dan PKR hanya diberikan tujuh kerusi dalam gabungan Warisan Plus.Pada ketika ini, PRN Sabah mengukuhkan lagi kedudukan Muhyiddin, sepertimana hujah Lim Kit Siang.Penasihat DAP itu mengatakan sebelum ini, PRN Sabah bukan sahaja bakal menentukan siapa ketua menteri Sabah akan tetapi bakal perdana menteri.Lim berkata, Muhyddin “goyang” dengan sidang media Anwar yang mengatakan kerajaan PN tumbang.“Muhyiddin sudah menjadikan PRN Sabah sebagai isu nasional, terutamanya selepas sidang media Anwar Ibrahim yang mengatakan kerajaan ’tidak sah’ Muhyiddin sudah tumbang dan beliau (Anwar) sudah mempunyai angka untuk menjadi perdana menteri,” kata Lim pagi tadi.Pada ketika ini, pengumuman Anwar beliau sudah cukup kerusi Parlimen untuk menjadi perdana menteri, bukanlah menjadi isu utama.


3,211 kes baru Covid-19, lebih 200 di dalam ICU

Sebanyak 3,211 kes baru Covid-19 dikesan hari ini termasuk lima jangkitan import, menjadikan angka keseluruhan penularan dalam negara berjumlah 151,066, kata Ketua Pengarah Kesihatan Dr Noor Hisham Abdullah.Katanya, sebanyak 1,939 pesakit pulih dan dibenarkan pulang, menjadikan jumlah keseluruhan angka sembuh 115,227 kes atau 76.3%.“Selangor melaporkan kes harian tertinggi iaitu sebanyak 889 kes atau 27.2% diikuti Johor 535 (16.7%) dan Sabah 514 kes (16%),” katanya dalam satu kenyataan.Katanya, kes aktif dengan kebolehjangkitan pula berjumlah 35,253.“Daripada jumlah itu 204 pesakit di tempatkan di Unit Rawatan Rapi termasuk 87 memerlukan bantuan alat pernafasan,” katanya.Noor Hisham memaklumkan terdapat lapan lagi kematian, menjadikan jumlah mangsa yang maut meningkat kepada 586 orang.“Empat kes kematian dilaporkan di Selangor, dua di Sabah dan masing-masing satu di Johor dan Kedah,” katanya.Katanya terdapat 12 lagi kluster baru dikesan.“Tiga kluster dilaporkan di Johor membabitkan Kluster Persiaran Selatan (61 kes), Kluster Jalan Kluang (18 kes) dan Kluster Kampung Perani (18 kes),” katanya.Tambahnya, dua kluster masing-masing dilaporkan di Selangor dan Sabah melibatkan Kluster Jalan Telok Gong (108 kes), Kluster Lingkaran Lintang (25 kes) dan Kluster Ladang Baturong (54 kes), Kluster Ladang Matamba (20 kes).“Baki lima lagi kluster merupakan Kluster Tapak Bina Damai di Kuala Lumpur (130 kes), Kluster Pondok Hidayah di Kelantan (15 kes), Kluster Kota Road di Perak (18 kes), Kluster Tembok Kemus di Melaka (22 kes) dan Kluster Restoran Putra di Putrajaya (19 kes)”.


214 kes baru Covid Kategori 3 hingga 5

Sejumlah 214 kes dari 33,406 kes baru Covid-19 yang dicatatkan semalam terdiri daripada Kategori Tiga, Empat dan Lima.Ketua Pengarah Kesihatan Dr Noor Hisham Abdullah dalam kenyataan hari ini memaklumkan baki 33,129 kes pula, terdiri daripada Kategori Satu dan Dua, sekali gus menjadikan jumlah kes kumulatif sebanyak 3,595,172.“Daripada 214 kes Kategori Tiga hingga Lima, 60 kes melibatkan individu yang tidak divaksinasi atau belum lengkap divaksinasi serta 101 kes lengkap vaksinasi namun belum menerima dos penggalak serta 53 kes telah menerima dos penggalak.“Selain itu, bagi Kategori Satu dan Dua pula, terdapat 96 kes melibatkan individu berumur 60 tahun dan ke atas, 70 kes mempunyai komorbid dan satu kes ibu mengandung,” katanya.Beliau memaklumkan sebanyak 2,019 kes Covid-19 dimasukkan ke hospital semalam, melibatkan 772 kes Kategori Tiga hingga Lima serta 1,247 kes Kategori Satu dan Dua.Sementara itu, Dr Noor Hisham berkata sebanyak 371 kes memerlukan rawatan di unit rawatan rapi (ICU) dan 226 kes memerlukan bantuan pernafasan, manakala  27,143 kes sembuh dilapor semalam menjadikan jumlah kumulatif sebanyak 3,250,793 kes.Mengenai penggunaan katil kes kritikal atau ICU Covid-19 di hospital beliau berkata tujuh negeri menunjukkan pengisian 50% atau lebih iaitu Putrajaya (83%), Johor (65%), Kuala Lumpur (65%), Perlis (64%), Kelantan (63%), Selangor (62%) dan Perak (55%).Menurutnya nilai kadar kebolehjangkitan (Rt) Covid-19 negara kini 1.05, dengan Sarawak mencatatkan Rt tertinggi iaitu 1.41, diikuti Perak (1.26), Kuala Lumpur (1.25) dan Terengganu (1.15).Dalam pada itu, beliau menyatakan sehingga 18 Februari lepas sebanyak 128 kit ujian kendiri di pasaran yang mendapat kelulusan daripada Pihak Berkuasa Peranti Perubatan Malaysia (MDA), dengan penjualan kit ujian diperluaskan bukan sahaja di farmasi dan fasiliti kesihatan, malah di kedai-kedai terpilih.Katanya MDA memantau keselamatan dan prestasi kit ujian kendiri yang diluluskan, justeru orang ramai disaran melaporkan kepada pembekal kit ujian dan MDA sekiranya terdapat sebarang isu dengan kit yang digunakan.“Kementerian kesihatan (KKM) amat menyarankan agar orang awam mengoptimumkan ujian RTK-Ag kendiri sebagai ujian saringan, bagi mengesan jangkitan Covid-19 dan membuat laporan kendiri bagi keputusan ujian melalui aplikasi MySejahtera.“Langkah ini penting bagi memastikan masyarakat boleh menjalankan aktiviti harian dengan selamat dan membantu negara meneruskan pemulihan serta pertumbuhan sosioekonomi negara dengan lebih mampan,” katanya.


Majlis Keselamatan PBB bincang tindakan Rusia di timur Ukraine

Anggota Majlis Keselamatan Pertubuhan Bangsa-Bangsa Bersatu (UNSC) mengadakan mesyuarat tergempar malam Isnin bagi membincangkan keputusan Rusia mengiktiraf wilayah Donetsk dan Luhansk di timur Ukraine sebagai “dua republik merdeka”.Pertemuan itu berlangsung atas permintaan Ukraine, beberapa jam selepas Presiden Rusia Vladimir Putin mengumumkan pengiktirafan Moscow terhadap dua wilayah itu, yang disiarkan di televisyen, lapor Agensi Anadolu.“Kami amat kesal terhadap keputusan itu, yang berisiko mendatangkan kesan di peringkat serantau dan global,” kata Setiausaha Agung PBB bagi Hal Ehwal Politik, Rosemary DiCarlo.DiCarlo berkata rundingan adalah satu-satunya cara menangani perbezaan dalam kalangan pihak bertelagah mengenai isu keselamatan serantau dan mencari penyelesaian konflik di timur Ukraine.Tindakan Rusia itu mendapat kecaman dan bakal menerima sekatan daripada Amerika Syarikat (AS) dan sekutu Barat, berikutan kebimbangan terhadap serangan selanjutnya ke atas Ukraine.Menurut laporan itu, utusan AS ke PBB Linda Thomas-Greenfield menuduh Putin mahu “dunia kembali ke masa lampau, sebelum penubuhan UNSC, ketika empayar memerintah dunia.”Beliau berkata AS akan mengambil langkah selanjutnya demi memastikan Rusia bertanggungjawab atas “pelanggaran undang-undang antarabangsa dan mencemari kedaulatan dan integriti wilayah Ukraine.”Antara wakil lain yang turut hadir pada mesyuarat itu ialah United Kingdom, Perancis, India, Brazil, Mexico, Ireland, Emirah Arab Bersatu, Kenya, Ghana, Gabon, Norway, China, Rusia dan Ukraine.


PM gesa penguatkuasa lebih berhikmah pastikan masyarakat patuh SOP

Perdana Menteri Muhyiddin Yassin hari ini menggesa penguatkuasa lebih berhikmah dalam memastikan masyarakat mematuhi prosedur operasi standard (SOP) Covid-19.Kenyataan Muhyiddin itu dikeluarkan ketika pengguna media sosial heboh berkenaan seorang peniaga burger di Kelantan yang dikenakan kompaun sebanyak RM50,000 kerana gagal mematuhi SOP Covid-19.“Saya faham dan menginsafi kesusahan rakyat mencari punca pendapatan untuk menjamin kelangsungan hidup dalam situasi pandemik ini.“Ada yang berikhtiar menjalankan perniagaan kecil-kecilan untuk menampung perbelanjaan seperti menjual burger, makanan ringan, minuman ataupun hasil tanaman masing-masing.“Mereka ini bukanlah pemilik syarikat atau pertubuhan perniagaan yang besar tetapi hanya pemegang lesen untuk berniaga sendiri secara kecil-kecilan,” kata perdana menteri dalam ucapannya semasa melancarkan pertandingan komuniti Zon Hijau Covid-19 di Putrajaya hari ini.Semalam kementerian kesihatan berkata akan membuat penilaian semula terhadap kes peniaga burger di Kelantan yang dikompaun RM50,000, sama ada diberi pengurangan atau pengecualian, kata Menteri Kesihatan Dr Adham Baba.Beliau berkata KKM amat prihatin serta memandang serius kes berkenaan dan meminta peniaga terbabit tampil mengemukakan permohonan rayuan terhadap kompaun itu secepat mungkin.Muhyiddin berkata, ketegasan itu penting untuk pastikan peraturan dipatuhi, akan tetapi perlu ada budi bicara dan perikemanusiaan dalam tindakan yang diambil menurut ruang lingkup undang-undang.“Supaya usaha kita untuk mendidik masyarakat atau komuniti akan lebih diterima.“Hal ini sangat penting, terutamanya dalam situasi pandemik yang memberi kesan sangat besar kepada kehidupan rakyat,” katanya.


Siapa untung dalam belanjawan pilihan raya kerajaan campuran?

Belanjawan 2023 yang bakal dibentang di Parlimen 7 Oktober ini pasti membawa berita gembira kepada ramai pihak, memandangkan ini yang terakhir sebelum Parlimen dibubarkan selewat-lewatnya Julai tahun depan.
Beberapa program dan pemberian tunai dijangka bakal diumum untuk menambat hati pengundi dalam belanjawan yang dikatakan sebagai belanjawan pilihan raya itu.
Namun ia menimbulkan persoalan tentang gabungan manakah yang bakal menerima manfaat dalam bentuk persepsi positif jika belanjawan itu menerima sambutan  menggalakkan.
Ini kerana kerajaan sedia ada merupakan campuran antara Barisan Nasional (BN), Perikatan Nasional (PN) dan Gabungan Parti Sarawak (GPS).
Pensyarah sains politik Universiti Teknologi Mara, Mujibu Abd Muis berkata Perdana Menteri Ismail Sabri Yaakob akan menerima kredit untuk bajet walaupun dalam sebuah kerajaan camapuran.
"Kalau Belanjawan 2023 datang dengan gula-gula pilihan raya yang menggembirakan, Ismail Sabri Yaakob akan beruntung, sekali gus Umno dan BN," katanya kepada MalaysiaNow.
Awang Azman Pawi daripada Universiti Malaya pula berkata, walaupun BN akan menerima manfaat paling besar, ia tidak bermakna PN atau GPS tidak akan menerima manfaat.
"PN akan menjadi gabungan kedua menerima manfaat kerana menteri ekonomi dan pengerusi Majlis Pemulihan Negara ialah daripada Bersatu yang dianggap perancang utama bajet.
"GPS sekadar penerima namun jika banyak peruntukan untuk Sarawak, imej GPS juga akan naik," katanya.
Menurut Mujibu, GPS lebih menonjol dengan isu-isu di Sarawak dan tidak terkesan dengan isu berkait pembentangan Belanjawan 2023.
"PN mungkin lebih terkesan memandangkan isu-isu ekonomi dan bajet Covid-19 akan jadi legasi mereka ketika menjadi tonggak kerajaan.
"Bagaimana itu boleh mengimbangi belanjawan Ismail dan apakah belanjawan Covid-19 dan segala bantuan ketika pandemik tersebut boleh membantu PN untuk membuktikan kewibawaan dan menyuntik keyakinan pengundi terhadap parti mereka akan menjadi persoalan," katanya merujuk kepada tempoh kepimpinan Muhyidin Yassin semasa pandemik Covid-19 melanda negara sejak dua tahun lalu.
Pelbagai bentuk bantuan dan program pembayaran diumumkan ketika itu bagi membantu rakyat berdepan dengan kehilangan pekerjaan dan penutupan ekonomi akibat perintah kawalan pergerakan.
Sementara itu, penganalisis ekonomi Madeline Berma dari Akademi Sains Malaysia menjelaskan, pembentangan belanjawan itu dilihat akan memfokuskan kepada tiga elemen utama tanpa mengira status belanjawan "berpihak" kepada mana-mana parti mahupun kerajaan campuran.
Pertama, katanya, penekanan kepada pemulihan ekonomi di saat negara sedang beralih ke fasa endemik.
Dengan itu, kerajaan perlu mewujudkan pekerjaan dengan mengutamakan pertumbuhan ekonomi melalui peningkatan pekerjaan.
"Ada dua teras utama untuk mencapai matlamat tersebut iaitu penciptaan pekerjaan produktif dan peningkatan produktiviti," katanya kepada MalaysiaNow.
Selain itu, katanya, belanjawan akan fokus menangani peningkatan kos sara hidup.
Di sini, kerajaan dijangka akan melaksanakan subsidi bersasar untuk menurunkan kos sara hidup rakyat.
Seterusnya, pembentangan belanjawan katanya akan sepakat untuk menekankan isu kesejahteraan rakyat dengan memperluas perlindungan sosial yang lebih inklusif dan dinamik.
"Dijangka kerajaan akan memperluas perlindungan sosial kepada pekerja di sektor tidak formal dan bekerja sendiri.
"Diharapkan ia juga meliputi pekerja pertanian, pekerja migran dan domestik."
Atas sebab itu, kata Madeline, penekanan kepada kesejahteraan rakyat perlu meliputi kitaran kehidupan rakyat Malaysia.
Katanya, perlindungan sosial itu perlu diberikan kepada lapisan rakyat dari peringkat bayi sehingga remaja, dewasa yang bekerja, pesara dan golongan tua.
"Malaysia perlu ada perlindungan sosial bagi melindungi individu dari risiko dan keterancaman multi-dimensi di setiap peringkat dalam kitaran hidup."


62 kes baru, jumlah terkumpul Covid-19 cecah 5 angka

Jumlah kumulatif kes positif Covid-19 di Malaysia hari ini mencecah lima angka iaitu 10,031 kes selepas 62 kes baru direkodkan, kata Ketua Pengarah Kesihatan Dr Noor Hisham Abdullah.Perkembangan terkini itu menjadikan jumlah kes aktif dengan kebolehjangkitan Covid-19 adalah 668 kes.Dr Noor Hisham berkata daripada kes baru itu, 61 kes mendapat jangkitan dalam negara membabitkan 41 warganegara dan 20 bukan warganegara manakala satu kes import melibatkan seorang warganegara yang pulang dari India.Sebanyak 59 kes baru adalah di Sabah melibatkan 48 kes daripada Kluster Benteng LD termasuk 20 bukan warganegara, katanya dalam kenyataan akhbar mengenai situasi semasa jangkitan Covid-19 di dalam  negara, hari ini.Beliau berkata selain itu, kes di Sabah itu melibatkan saringan petugas kesihatan di Hospital Lahad Datu (empat kes); saringan di Pintu Masuk Antarabangsa dari Semenanjung (tiga kes); saringan di Klinik Kesihatan Lahad Datu (dua kes); dan Kluster Pulau dan di Penjara Sandakan masing-masing satu kes.“Kedah turut mencatatkan satu kes daripada Kluster Sungai dan Pulau Pinang dengan satu kes daripada saringan kontak rapat kepada kes ke-9,397 dan kes ke-9,459. Beliau merupakan ahli keluarga kepada kedua-dua kes itu dan kesemua mereka duduk serumah,” katanya.Dr Noor Hisham berkata terdapat 26 kes Covid-19 yang pulih hari ini menjadikan jumlah kumulatif kes pulih sepenuhnya daripada jangkitan penyakit itu adalah 9,235 kes atau 92.1 peratus daripada jumlah keseluruhan kes.Tiada kematian baru direkodkan, menjadikan jumlah yang meninggal dunia akibat pandemik itu kekal 128 kes, katanya.Beliau berkata kes aktif, iaitu kes dengan kebolehjangkitan Covid-19 meningkat saban hari manakala kes positif Covid-19 yang sedang dirawat di Unit Rawatan Rapi (ICU) juga didapati semakin meningkat.“Pada masa ini terdapat 15 kes positif sedang dirawat di Unit Rawatan Rapi (ICU) dengan tiga memerlukan bantuan pernafasan,” katanya.Dr Noor Hisham berkata sekiranya situasi itu berlanjutan, fasiliti kesihatan negara perlu menampung beban yang tinggi semula.Justeru, bagi mengelakkan daripada berlakunya situasi demikian, setiap individu daripada semua peringkat dan lapisan masyarakat perlulah memainkan peranan masing-masing dan patuh kepada prosedur operasi standard (SOP) serta nasihat-nasihat yang dikeluarkan kerajaan, katanya.


LLM pastikan syarikat konsesi tol berikan perkhidmatan terbaik

Lembaga Lebuhraya Malaysia (LLM) akan memastikan kesemua syarikat konsesi lebuh raya melaksanakan obligasi mereka untuk memberikan mutu perkhidmatan terbaik demi kepentingan pengguna.Ketua pengarahnya, Mohd Shuhaimi Hassan berkata ia susulan langkah kerajaan menangguhkan kenaikan kadar tol bagi lebuh raya bertol di negara ini, yang akan memberi faedah langsung kepada pengguna.“Selaras dengan dasar dan keputusan kerajaan ini, pengguna akan terus menikmati kadar tol yang lebih rendah berbanding kadar tol seperti dalam Perjanjian Konsesi.“Di samping itu, pengguna juga akan menikmati kemudahan dan perkhidmatan berkualiti yang disediakan di sepanjang lebuh raya,” katanya dalam kenyataan di Kuala Lumpur hari ini.Semalam, Menteri Kanan Kerja Raya Fadillah Yusof dipetik sebagai berkata kerajaan bersetuju menangguhkan kenaikan kadar tol tahun ini, antaranya melibatkan tiga lebuh raya iaitu Lebuhraya Shah Alam (KESAS); Lebuhraya Lembah Kelang Selatan (SKVE) dan Lebuhraya Pantai Timur Fasa 2 (LPT2) yang sepatutnya mendapat kenaikan mulai 1 Jan 2021.Selain itu, penangguhan kenaikan tol melibatkan 21 lebuh raya sebelum ini untuk semua kelas kenderaan diteruskan membabitkan Lebuhraya Utara Selatan (PLUS); Lebuhraya Hubungan Kedua Malaysia – Singapura (LINKEDUA); Lebuhraya Utara Selatan – Hubungan Tengah (ELITE); Lebuhraya Cheras – Kajang (GRANDSAGA) (v) E8: Lebuhraya Kuala Lumpur – Karak (KLK).Lebuhraya Pantai Timur 1 (LPT 1); Lebuhraya Sungai Besi (BESRAYA); Lebuhraya Damansara Puchong (LDP); Lebuhraya Kemuning-Shah Alam (LKSA); Lebuhraya Butterworth – Kulim (BKE); Lebuhraya Sistem Lingkaran Kajang (SILK) dan Lebuhraya KL – Putrajaya (MEX).Lebuhraya Kajang Seremban (LEKAS); Lebuhraya Senai Desaru (SDE); Lebuhraya KL-Kuala Selangor (LATAR); Jambatan Sultan Abdul Halim Mu’adzam Shah (JSAHMS); Lebuhraya Seremban – Port Dickson (SPDH); Lebuhraya Pintas Selat Klang Utara Baru (NNKSB); Lebuhraya Duta – Ulu Kelang (DUKE); Lebuhraya Koridor Guthrie (GCE) dan Terowong SMART.Selain itu, penangguhan kenaikan kadar tol juga diteruskan bagi kelas-kelas kenderaan tertentu di lima lebuh raya iaitu di Lebuhraya SPRINT dengan Plaza Tol Pantai bagi kenderaan kelas 1 dan 5 manakala Plaza Tol Damansara bagi kenderaan kelas 5 sahaja.Kenaikan kadar tol juga ditangguhkan bagi kenderaan kelas 1 dan 5 membabitkan Plaza Tol PJS2 dan kenderaan kelas 5 bagi Plaza Tol Pantai Dalam dan PJS5 bagi Lebuhraya Baru Pantai (NPE) manakala bagi Lebuhraya Lingkaran Luar Butterworth (BORR) semua plaza tol ditangguhkan kenaikan bagi kenderaan kelas 5.Lebuhraya Bertingkat Ampang – Kuala Lumpur (AKLEH) ditangguhkan kenaikan kadar tol bagi kenderaan kelas 1 dan 5 manakala Jambatan Pulau Pinang, penangguhan membabitkan kelas 2, 3, 4 dan 5 yang terdiri daripada kenderaan persendirian dan bas.


Persoal Umno putus dengan Bersatu, MIC ikrar sokong PM dalam PRU15

MIC hari ini menyuarakan kritikan terhadap tindakan Umno yang mengambil keputusan memutuskan hubungan dengan Bersatu bagi menghadapi pilihan raya umum akan datang selain turut mendesak parti komponen Barisan Nasional (BN) melepaskan kerusi yang ditandingi mereka bagi memastikan kemenangan.Berucap di Perhimpunan Agung MIC ke-74 di Kelang hari ini, presidennya, S Vigneswaran turut mempersoalkan keputusan Umno dalam perhimpunan agung parti itu untuk meninggalkan kerajaan Perikatan Nasional (PN) minggu lalu.Selain itu, Vigneswaran turut menggesa Umno untuk menamakan calon perdana menteri sebelum mengadakan rundingan kerusi pilihan raya dengan rakan-rakannya dalam BN.Beliau juga mempersoalkan sama ada MIC harus menyokong langkah Umno untuk meninggalkan Bersatu.“Jika ia membabitkan isu kerusi, maka perkara ini senang diselesaikan kerana Umno memaklumkan kepada MIC dan MCA bahawa kita harus mengorbankan beberapa kerusi kepada gabungan baru demi kemenangan PRU15” katanya.Beliau menambah pada ketika ini, MIC hanya memiliki sembilan kerusi Parlimen dan sedang mempertimbangkan langkah terbaik bagi memastikan kemenangan BN dan kemungkinan 35% kerusi MIC perlu dikorbankan.“Jikalau ini adalah nasihat dan kesimpulan Umno terhadap takdir MIC, maka apakah salah jikalau Umno bersedia juga untuk mengorbankan sekurang-kurangnya 10% dari kerusi mereka.”Perhimpunan Agung MIC ke-74 diadakan di Kelang hari ini.Selain itu, beliau turut menjelaskan bahawa MIC akan terus menyokong kepimpinan Perdana Menteri Muhyiddin Yassin pada pilihan raya akan datang.“MIC pada masa sekarang akan menyokong kepimpinan YAB TSMY dan akan bekerjasama dengan parti Bersatu hingga suatu perkembangan baru dalam keputusan majlis tertinggi BN.“Biar kita tunggu dan lihat pergerakan politik untuk jangka masa terdekat ini.”Justeru, katanya, adalah penting untuk kepimpinan BN mencapai kata sepakat dengan PN mencari satu formula terbaik untuk mengelakkan pertembungan antara parti-parti kerajaan, khususnya dalam pembahagian kerusi pilihanraya.“Pastinya perlu ada sedikit pengorbanan dalam kalangan parti-parti dalam kedua-dua gabungan ini untuk mengelakkan pertembungan sesama sendiri di dalam pilihanraya demi mencapai matlamat yang lebih besar untuk membentuk kerajaan yang stabil dan melonjak kembali ekonomi negara yang terpincang akibat pandemik Covid-19,” katanya.Awal minggu ini, Naib Presiden MIC Sivarraajh Chandran turut dilihat mempertikaikan sayap Puteri Umno yang mahu MIC memberi laluan kepada Umno untuk bertanding di Parlimen Sungai Siput, satu kerusi yang diperuntukkan kepada MIC secara tradisi.Beliau turut mengingatkan pimpinan tertinggi Umno supaya jangan terlalu sombong dan “syok sendiri” selain turut menggesa parti itu menamakan calon perdana menteri bagi PRU15.“Jika kamu akan berperang, kamu memerlukan kapten.“Wajah siapa yang akan menghiasi poster untuk BN? Ini perlu diselesaikan. Kita tidak boleh bertanding pilihan raya dengan bendera tanpa kapten.”


Dari peringkat negeri Sanusi kini pemimpin nasional

Tindakan pemimpin Pakatan Harapan (PH) terus menerus menyerang Menteri Besar Kedah Muhammad Sanusi Md Nor dilihat melonjakkan lagi populariti beliau di peringkat nasional, meskipun beliau hanya memimpin negeri, kata pemerhati.
Ruangan dada akhbar sejak akhir-akhiri ni tidak lekang dengan berita membabitkan pemimpin Perikatan Nasional (PN) itu berbanding dengan rakat sejawatnya dari negeri-negeri lain.
Dari isu bekalan ke Pulau Pinang sehinggalah kenyataan terhadap Perdana Menteri Anwar Ibrahim, Sanusi terus-menerus menarik perhatian ramai termasuk pemerhati politik tempatan.
Disebabkan situasi ini, bekas ahli Umno, Khairy Jamaluddin turut melihat Sanusi sebagai ahli politik paling bernilai atau Most Valuable Politician (MVP).
Menurut bekas menteri kesihatan itu, sikap taksub dalam kalangan pemimpin PH terhadap Sanusi secara tidak langsung menjadikan ahli Dewan Undangan Negeri (Adun) Jeneri itu terkenal di peringkat nasional, menunjukkan lonjakan populariti beliau berbanding sebelum ini.
Penganalisis politik dari University Tasmania Australia, James Chin berkata, Sanusi menjadi individu berprofil tinggi disebabkan beliau sering mengeluarkan kenyataan yang dianggap kontroversi.
Katanya, situasi ini menarik perhatian ramai, menyebabkan namanya sering terpampang di laporan media hampir setiap hari.
"Sudah tentu pihak lawan iaitu PH dan Barisan Nasional (BN) akan bertindak balas ekoran kehadiran media yang ramai untuk menyerang beliau," katanya kepada MalaysiaNow.
"Ini sebenarnya bukan soal populariti, selagi beliau boleh tarik perhatian media, orang ramai akan terus bercakap dan juga menyerang beliau."
Sanusi yang juga pengarah pilihan raya PN mula membuat kemunculan sulungnya dalam dunia politik apabila beliau bertanding di kerusi Dewan Undangan Negeri (DUN) Belantek pada 2008, namun tewas kepada Mohd Tajuddin Abdullah yang mewakili BN dengan majoriti tipis 252 undi.
Selepas itu, beliau dilantik sebagai setiausaha politik kepada menteri besar Kedah pada ketika itu, Azizan Abdul Razak sehingga 2013 sebelum dipilih sebagai Adun Jeneri pada 2018.
Kemudian pada Mei 2020, Sanusi memegang jawatan menteri besar Kedah apabila PAS berpendirian untuk menyokong PN, sekali gus menyaksikan peletakan jawatan Mukhriz Mahathir.
Pada 2021, nama Sanusi mula menarik perhatian apabila beliau sering berbalah dengan Tunku Mahkota Johor, Tunku Ismail Sultan Ibrahim berhubung topik bola sepak menjadikan nama kedua-dua individu itu sering menjadi tajuk berita.
Selepas topik itu reda, nama Sanusi masih menjadi sebutan ramai meskipun selepas tamat Pilihan Raya Umum ke-15 (PRU15) yang berlangsung pada November tahun lepas ekoran beberapa siri kenyataan yang dibuat oleh pemimpin itu.
Felo Kanan Majlis Profesor Negara, Jeniri Amir berkata, kelantangan Sanusi menampakkan beliau sebagai antara pemimpin PN yang paling menyerlah terutama jika dibandingkan dengan menteri besar mewakili gabungan parti politik itu di Kelantan, Terengganu dan Perlis.
Walaupun Sanusi dianggap sebagai seorang individu yang "bising", Jeniri juga menyifatkan tingkah laku pemimpin itu sebagai normal memandangkan beliau mewakili parti yang kini merupakan pembangkang di peringkat pusat.
Dalam pada itu, Jeniri berpandangan bahawa gelaran MVP yang diberi oleh KJ kepada Sanusi dianggap tidak sesuai memandangkan jasa pemimpin PN itu masih belum diterjemahkan menerusi pentadbirannya.
"Sebelum diangkat taraf sebagai MVP, mesti ada ketokohan dan kewibawaan yang menyerlah. Secara peribadi, tak nampak lagi beliau ke tahap itu.
"Beliau banyak buat aksi yang menjurus ke arah sensasi politik. Jadi, ini tidak membawa kesan sangat kepada rakyat.
"Perlu dibandingkan dengan individu seperti Premier Sarawak Abang Johari Openg yang membawa banyak dasar serta inisiatif membawa keuntungan kepada rakyat dan negeri itu," tambah Jeniri.


Kes baru Covid-19 jangkau 24,500 jangkitan, ragut 393 nyawa

Malaysia merekodkan kes baru sebanyak 24,599 menjadikan kes keseluruhan Covid-19 meningkat sebanyak 1,640,843 kes.Selangor kekal mencatat kes harian tertinggi sebanyak 6,936 disusuli Sabah (3,487), Johor (2,785), Pulau Pinang (2,078), Sarawak (2,024), Kedah (1,538), Kelantan (1,312), Perak (1,170), Kuala Lumpur (881) dan Pahang (690).Hanya Labuan (3) sahaja negeri yang mencatat kes satu digit hari ini.Negara juga mencatat sebanyak 22,657 kes sembuh menjadikan jumlah keseluruhan kes sembuh meningkat kepada 1,359,791 kes.Kes aktif dengan kebolehjangkitan pula kini berjumlah 265,841 kes.Dalam pada itu, 990 pesakit ditempatkan di unit rawatan rapi (ICU) termasuk 487 orang memerlukan bantuan alat pernafasan.Malaysia turut mencatat 393 lagi korban akibat Covid-19, menjadikan jumlah mangsa yang maut meningkat kepada 15,211.


Hadkan waktu layari media sosial, kumpulan kesihatan beri amaran selepas peningkatan kes bunuh diri

Kumpulan sokongan kesihatan mental mengesyorkan supaya orang ramai membataskan jumlah masa melayari media sosial terutama dalam kalangan yang berada di bawah tekanan emosi teruk, bagi mengelakkan pendedahan terhadap kandungan yang memburukkan lagi kebimbangan melampau selepas statistik baru-baru ini menunjukkan trend peningkatan kes bunuh diri.Presiden Persatuan Kesedaran Dan Sokongan Penyakit Mental (Miasa) Anita Abu Bakar berkata melayari suapan berita di media sosial boleh memberi kesan buruk kepada kesihatan mental.“Media sosial sangat membantu sepanjang wabak ini,” katanya kepada MalaysiaNow.“Ini merupakan kaedah mudah untuk tetap berhubung dengan orang tersayang tanpa mengira jarak fizikal dan boleh menjadi alat berkesan untuk mengekalkan sistem sokongan yang kuat.“Namun, cuba jauhkan diri dan bataskan waktu yang dihabiskan di media sosial di mana anda boleh lihat komen dan pendapat orang lain, ia akan bantu bataskan jumlah input negatif yang anda terima.”Beliau juga berkata masa yang dihabiskan untuk “melayari perkara sia-sia” juga boleh menyebabkan seseorang berfikir secara berlebihan mengenai sesuatu perkara sehingga mempengaruhi pemikiran dan aktiviti harian.Menurut statistik polis baru-baru ini, 609 kes bunuh diri dilaporkan pada 2019 dan 631 kes pada 2020.Setakat bulan Mac tahun ini, 336 kes dilaporkan.Pengarah Jabatan Siasatan Jenayah, Abd Jalil Hassan berkata, 468 kes direkodkan dalam tempoh lima bulan pertama 2021.“Ini bermaksud secara purata dua kes bunuh diri berlaku setiap hari dari 2019 hingga Mei 2021,” katanya.Anita mencadangkan supaya orang ramai menggunakan media sosial dengan memasang niat untuk “memilih maklumat yang tepat untuk diterima”.Anita berkata ia akan menyebabkan seseorang itu tidak meluangkan masa yang berlebihan di platform media sosial.“Anda akan ada lebih banyak masa bersama keluarga, atau bersenam, membaca buku, atau apa sahaja yang membantu anda fokus terhadap apa yang anda lakukan,” katanya.Beliau turut memberikan contoh praktikal antara lain dengan cara mengirim mesej secara terus kepada rakan atau keluarga jika mahu bertanyakan khabar berbanding dengan hanya mengunjungi akaun profil media sosial mereka, mengatakan ia boleh mengkhususkan penggunaan media sosial dan mencegah amalan melayarinya tanpa henti.“Kita harus ada tujuan dalam ambil maklumat daripada media supaya hanya yang benar dan disahkan kita ambil, selain menggunakan media sosial untuk berhubung dengan rakan dan keluarga,” katanya.Beliau turut berkata bahawa Miasa menyaksikan peningkatan jumlah orang yang menghubungi mereka sepanjang wabak melanda negara.Dari Ogos 2020 hingga Mei 2021, Miasa menerima 8,250 panggilan, 16,500 pesanan WhatsApp, 7,887 pesanan peribadi melalui platform media sosial dan 660 e-mel.“Pandemik ini memberi tekanan kepada kesihatan mental orang ramai ke tahap yang belum pernah terjadi sebelum ini,” katanya dan menambah peningkatan kes berkaitan dengan bunuh diri mungkin disebabkan banyak faktor.Anita memetik sebuah kajian yang diterbitkan pada Mei lalu yang meneliti impak perintah kawalan pergerakan yang menyenaraikan kesunyian disebabkan pengasingan sosial selain tekanan ekonomi yang semakin meningkat, terutama dalam kalangan mereka yang berada dalam kategori B40, sebagai faktor risiko yang berpotensi menjadi penyebab.“Kekurangan sumber dan sokongan juga boleh menyumbang kepada hal ini. Pengasingan sosial bermaksud ramai yang terpisah daripada sistem sokongan mereka,” katanya.Beliau turut berkata kejadian melibatkan peniru bunuh diri boleh terjadi akibat laporan tidak selamat oleh media sosial dan rakaman mereka yang cuba membunuh diri.Bagaimanapun, Anita berkata ia tidak bermaksud teknologi harus ditolak sama sekali kerana media sosial dapat memainkan peranan penting dalam menjaga hubungan kekeluargaan dan rakan-rakan boleh terus berhubung, bahkan katanya, pengiriman makanan boleh dilakukan melalui khidmat penghantaran.Beliau mengakui mereka yang kurang celik dengan dunia maya mungkin sukar melakukan perubahan ini namun mengatakan orang ramai harus harus berusaha untuk mengekalkan hubungan antara satu sama lain.“Ini juga dapat bantu seseorang untuk mencari sebanyak mungkin kumpulan sosial dan hobi dalam talian,” katanya.“Masuk kelas maya dalam apa-apa bidang yang anda minat, masuk kelab buku atau senaman.“Isi masa anda dengan melakukan aktiviti yang selamat yang mengutamakan kesejahteraan mental dan fizikal anda.”Talian hotline berikut boleh dihubungi bagi mereka yang perlukan sokongan:Pusat Kaunseling Agape MalaysiaTalian Hotline: 03-7785 5955/7781 0800The BefriendersTalian Hotline: 03-7956 8144 / 03-7956 8145Life Line Association MalaysiaTalian Hotline: 03-4265 7995


834 kes baru Covid-19, 900 dilaporkan pulih

Sebanyak 900 pesakit dilaporkan sembuh sepenuhnya hari ini menjadikan angka keseluruhan mereka yang pulih berjumlah 23,120 kes atau 69.3%.Ketua Pengarah Kesihatan Dr Noor Hisham Abdullah berkata terdapat 834 kes baru jangkitan Covid-19, menjadikan angka keseluruhan penularan dalam negara berjumlah 33,339.Daripada jumlah itu sebanyak tiga kes import dilaporkan dan Sabah hari ini mencatatkan 503 kes baru atau 60.3%Katanya, sebanyak 9,968 kes aktif kini sedang menerima rawatan di hospital, 91 pesakit di tempat di Unit Rawatan Rapi termasuk 32 memerlukan bantuan alat pernafasan.“Terdapat dua kes kematian baru direkodkan hari ini, menjadikan jumlah yang maut setakat ini adalah 251 orang,” katanya dalam sidang media hariannya hari ini.


Sorry.


Hantaran Twitter tentang PKP hanya sekadar peringatan, kata KP Kesihatan

Ketua Pengarah Kesihatan Dr Noor Hisham Abdullah menjelaskan hantaran Twitternya pada awal pagi tadi hanyalah bertujuan menasihati rakyat Malaysia dan bukan memberi bayangan Perintah Kawalan Pergerakan (PKP) akan dilaksanakan semula.Menerusi akaun rasmi Twitternya @DGHisham membalas hantaran seorang pengguna @zalifahms yang mencadangkan agar dilaksanakan larangan pergerakan rentas negeri untuk sementara waktu.Beliau membalas hantaran itu dengan: “How about all stay at Home for awhile again?” bagaimanapun menimbulkan kegusaran dalam kalangan rakyat sekiranya kerajaan melaksanakan semula PKP.“Perkara (twitter) itu bukan perkara yang baru. Sekali lagi saya mengingatkan kepada semua rakyat Malaysia yang tiada urusan penting di luar, dinasihatkan duduk di rumah dan kalau nak keluar rumah kerana ada urusan penting, patuh kepada prosedur operasi standard (SOP).“Itulah tujuan utama saya tweet (buat hantaran). Hanya mengingatkan rakyat Malaysia untuk duduk di rumah kalau tiada urusan penting, kalau ada urusan penting, pastikan kita patuh SOP, amalkan 3W (wash, wear and warn) dan elakkan 3S (sesak, sempit, sembang),” katanya pada sidang media perkembangan Covid-19, di Putrajaya hari ini.Sementara itu, Noor Hisham berkata Kementerian Kesihatan (KKM) sedar ada dalam kalangan petugas kesihatan dan rakyat Malaysia yang letih dalam mematuhi SOP yang ditetapkan kerajaan.“Tapi perlu diingatkan virus Covid-19 tidak pernah letih dan kalau kita leka dan ambil mudah, jangkitan akan berlaku kerana virus dah ada dalam komuniti.“Kalau kita ambil mudah atau anggap keadaan sudah kembali normal, itu satu kesilapan besar dan ketidakpatuhan kita (mungkin) akan melihat jangkitan bertambah dari semasa ke semasa,” katanya.Mengulas lanjut, beliau berkata KKM menjangkakan berlaku gelombang baru jangkitan Covid-19 jika kes positif terus mencatatkan peningkatan.“Bagaimanapun, tanggungjawabnya ialah pada kita sama ada kita boleh mendatarkan lengkung itu sekali lagi. Kita telah lakukannya sebelum ini dan kita boleh lakukan lagi, namun kita perlukan kerjasama semua orang, patuhi SOP,” katanya.Sementara itu, Noor Hisham berkata semua pihak termasuk pengurusan sekolah perlu menguruskan risiko jangkitan di institusi pendidikan masing-masing.Beliau yang ditanya mengenai kebimbangan ibu bapa di Selangor jika anak mereka ke sekolah berikutan kadar kebolehjangkitan yang tinggi ketika ini, berkata perkara itu ada dibincangkan oleh KKM bersama Kementerian Pendidikan (KPM).“Memang risiko tetap ada. Kalau tak nak risiko kita semua duduk di rumah. Tetapi kalau kita keluar dari rumah, kita kena menguruskan risiko itu.“Jadi setakat ini di sekolah kalau tiada jangkitan kita akan biarkan. Contohnya di Kedah, ada sekolah yang berlaku jangkitan di antara guru dan murid dan kita tutup sekolah serta jalankan proses nyah cemar dan nyah kuman di kawasan sekolah.“Tapi setakat ini tiada laporan ada kluster di sekolah,” katanya.


Tak mahu ragu, rakam video suntikan, kata Khairy

Penerima vaksin dibenarkan untuk merakamkan proses vaksinasi mereka sebagai sebahagian prosedur operasi standard (SOP) susulan beberapa dakwaan segelintir pihak yang menerima dos yang kurang daripada sepatutnya.Menteri Penyelaras Program Imunisasi Covid-19 Kebangsaan (PICK) Khairy Jamaluddin berkata semua pusat pemberian vaksin (PPV) turut diarahkan untuk menunjukkan picagari mengikut dos sebelum ia disuntik.Arahan tersebut adalah susulan penularan dakwaan beberapa penerima yang mengatakan mereka disuntik picagari kosong tanpa dos vaksin.“Untuk tidak berlaku apa apa keraguan lagi, saya sudah beri arahan kita pastikan SOP sedia ada untuk tunjuk picagari sebelum suntikan berlaku,” katanya, merujuk Badan Bertindak Imunisasi Covid-19 (CITF).“Sekarang boleh video suntikan vaksin. Jadi, anda sudah ada bukti kukuh terima dos sepatutnya bagi vaksinasi.”Bercakap pada sidang media hari ini, beliau berkata CITF telah menjalankan siasatan dan menerima 13 laporan polis mengenai suntikan kosong dan salah dos, di mana kebanyakan kes “terbukti palsu dan tidak dapat disahkan”.“Dalam beberapa kes, kita sudah periksa dengan jururawat atau doktor di beberapa PPV, pengendali kesihatan mengatakan mereka telah beri sempurna dos kepada penerima,” katanya.Bagaimanapun, beliau berkata insiden melibatkan suntikan kosong di pusat vaksinasi pandu lalu di Sungai Petani sudah disahkan, dan petugas kesihatan yang terlibat juga mengakui telah cuai disebabkan keletihan.Beliau menambah amaran dan tindakan tatatertib sudah dikenakan terhadapnya.“Saya ambil serius setiap rungutan daripada orang ramai dan saya tak mahu ringankan perkara ini,” katanya.“Walaupun satu sahaja kesilapan, itu pun sudah cukup besar bagi kita.”


15-0 selepas belanjawan kementerian pelancongan lulus undi belah bahagi

Sebanyak RM1.14 bilion diperuntukkan Kementerian Pelancongan, Seni dan Budaya peringkat jawatankuasa dalam Belanjawan 2021 lulus dengan 109 setuju, 96 tidak setuju dan 15 tidak hadir dalam undi belah bahagi di Dewan Rakyat hari ini.Speaker Dewan Rakyat Azhar Azizan Harun mengumumkannya dan sekali gus menyaksikan kerajaan Perikatan Nasional (PN) masih lagi mendahului dalam pembentangan semua 15 kementerian Belanjawan 2021 meskipun sebelum ini dikhabarkan blok pembangkang akan menguji semua kementerian dalam usaha mereka menggagalkannya.Ini merupakan kementerian keenam yang diuji dengan undi belah bahagi.Menterinya, Nancy Shukri ketika menggulung berkata, kerajaan amat serius dalam usahanya membantu pemain industri pelancongan negara yang terjejas teruk akibat Covid-19, untuk kelangsungan industri berkenaan.Menurutnya, ini terbukti melalui peruntukan untuk Pelan Pemulihan Pelancongan berjumlah RM200 juta dalam Belanjawan 2021, bagi membantu pemain industri pelancongan di negara ini yang dibentangkan oleh Menteri Kewangan Tengku Zafrul Aziz baru-baru ini.Di bawah Pelan Pemulihan Pelancongan itu katanya, kementerian akan melaksanakan beberapa inisiatif seperti diskaun destinasi pelancongan, diskaun pakej percutian keluarga, penyemarakan seni dan budaya, baucar penginapan dan kempen “Meet in Malaysia”.


Arab Saudi izin pesawat Israel guna ruang udaranya

Kapal terbang Israel untuk perjalanan ke Emiriah Arab Bersatu (UAE) dilaporkan dibenar melintasi ruang udara Arab Saudi, lapor Agensi Anadolu, memetik media Israel.Meskipun kedua-dua negara tidak menjalin hubungan diplomatik, Arab Saudi pada Isnin dilaporkan membenarkan pesawat Israel menggunakan ruang udaranya.Menurut i24news Israel, pentadbiran Tel Aviv meminta Washington untuk meyakinkan Arab Saudi supaya membenarkan penggunaan ruang udaranya.Penasihat Presiden Amerika Syarikat (AS) Donald Trump, Jared Kushner, campur tangan dan Arab Saudi mengizinkan pesawat Israel menggunakan ruang udaranya.Langkah itu dikatakan dapat memendekkan masa penerbangan, bermula bulan ini dan seterusnya.Permit itu sah hanya untuk penerbangan ke UAE dan syarikat Israel tidak dibenarkan menggunakan ruang udara Arab Saudi untuk penerbangan ke negara lain.Pada Oktober, Pihak Berkuasa Penerbangan Awam UAE menandatangani perjanjian dengan Pihak Berkuasa Penerbangan Awam Israel mengenai perkhidmatan pengangkutan udara antara kedua-dua negara.UAE dan Israel pada September menandatangani perjanjian yang ditaja AS untuk memulihkan hubungan diplomatik.Perjanjian itu menerima kecaman hebat daripada rakyat Palestin, yang mengatakan kesepakatan itu mengabaikan hak mereka dan tidak menghiraukan kepentingan Palestin.


Akaun Najib sensitif kerana beliau individu terdedah secara politik, kata saksi

Seorang pegawai AmBank memberitahu Mahkamah Tinggi semalam bahawa beliau perlu berhati-hati dalam menguruskan akaun peribadi Najib Razak kerana ia satu akaun "sensitif" yang dimiliki individu terdedah secara politik (PEP).
Ketua Pasaran Modal Perbankan Persendirian AmBank Yap Wai Keat, 57 berkata perkara itu juga disebabkan jumlah wang yang besar yang dimasukkan menerusi dua transaksi ke dalam akaun peribadi bekas perdana menteri itu dengan kod AmPrivate Banking-MR pada 2011.
“Pada ketika itu, Datuk Seri (Najib) merupakan perdana menteri kita dan terdapat sejumlah wang yang besar pada transaksi.
“Jika pasaran wang tahu dari segi jumlah, ia (pasaran wang) akan mengambil tempat ke hadapan dan ia akan menjejaskan nilai Ringgit,” katanya pada pemeriksaan balas oleh peguam najib, Wan Aizuddin Wan Mohammed pada perbicaraan kes Najib melibatkan penyelewengan RM2.3 Bilion daripada 1Malaysia Development Berhad (1MDB).
Semalam saksi pendakwaan ke-38 itu memberikan keterangan bahawa beliau telah diberikan tugas untuk menukarkan dana US dollar (AS) kepada ringgit (RM) yang dimasukkan oleh Putera Faisal Bin Turkey Bin Bandar Al Saud pada 2 Februari dan 14 Jun 2011.
Merujuk kepada dua dokumen "Society for Worldwide Interbank Financial Telecommunication" (SWIFT), Yap berkata wang itu AS$9,999,977 ditukar kepada RM30,449,929.97 pada 24 Februari 2011 dan AS$9,999,970 ditukar kepada RM30,174,929 pada 14 Jun, 2011.
Wan Aizuddin kemudian bertanya kepada saksi itu sama ada pasaran mata wang akan terjejas jika penerima bukan Najib dan jumlah wang yang masuk hanya AS$10 juta, yang dijawab saksi itu secara negatif.
“Tidak, pasaran tidak akan terjejas kerana AS$10 juta tidak banyak berbanding jumlah yang masuk dalam akaun Datuk Seri. Anda perlu berhati-hati kerana jumlah (wang) jauh lebih besar, sebab itu saya rasa pengurus perhubungan Datuk Seri (seorang lagi pegawai AmBank, Joanna Yu) mencipta nama kod AmPrivate Banking-MR untuknya,” kata saksi itu.
Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.
Perbicaraan di hadapan hakim Collin Lawrence Sequerah bersambung pada 3 Oktober.


Varian Delta kini dominan dalam kes Covid-19 di Thailand

Varian Delta kini strain Covid-19 yang paling dominan di Thailand, menyumbang lebih 90 peratus jangkitan baharu sejak minggu lalu.Namun, sehingga kini tiada varian Lambada dikesan di Thailand.Ketua Pengarah Jabatan Sains Perubatan Dr. Supakit Sirilak berkata varian Delta, yang pertama kali dikesan di India, telah menular ke 76 daripada 77 wilayah di Thailand. Suphan Buri di wilayah tengah adalah satu-satunya wilayah yang belum melaporkan kes membabitkan varian itu.Menurutnya, varian Delta sekurang-kurangnya berjangkit lebih 40 kali ganda berbanding varian Alpha yang pertama kali dikesan di United Kingdom, menyumbang lebih 92% jangkitan baru di Bangkok, pusat penularan terbaru pandemik.“Buat masa ini tidak ada kes babitkan varian Lambada yang pertama kali dikesan di Amerika Selatan itu,” katanya.Dr Supakit berkata pegawai kesihatan telah berhasil membendung varian Beta, yang pertama kali ditemui di Afrika Selatan, di empat wilayah Selatan – Narathiwat, Yala, Pattani dan Songkhla serta di Bueng Kan dan Bangkok.Semalam, Thailand mencatatkan 21,038 kes baru Covid-19 dan 207 kematian, mengumpul jangkitan keseluruhan kepada 816,989 dan korban seramai 6,795.Mengenai kes baru, jurucakap Pusat Pentadbiran Situasi Covid-19 (CCSA) Dr Taweesin Visanuyothin berkata 21,019 adalah jangkitan tempatan dan 19 kes import.Katanya, ia melibatkan 112 lelaki dan 95 wanita berusia antara 21 hingga 93 tahun termasuk lima warga Myanmar dan masing-masing seorang rakyat India, Kemboja dan Pakistan.“Kematian dilaporkan di 41 daripada 77 wilayah. Bangkok masih mencatat jumlah tertinggi sebanyak 4,525 kes dan 60 kematian, ” katanya semasa taklimat harian Covid-19 di sini hari ini.


Amazon tingkat saingan AI terhadap Microsoft, Google, tawar teknologi awan baru

Bahagian pengkomputeran awan Amazon.com Inc semalam melancarkan rangkaian teknologi khusus membantu syarikat lain membangunkan “chatbot” dan perkhidmatan penjanaan imej mereka sendiri yang disokong oleh kecerdasan buatan (AI).
Microsoft Corp dan Alphabet Inc menambah “chatbot AI” kepada produk pengguna seperti enjin carian mereka, tetapi syarikat berkenaan juga mengintai satu lagi pasaran besar iaitu menjual teknologi asas kepada syarikat lain melalui operasi awan mereka.
Amazon Web Services (AWS), penyedia pengkomputeran awan terbesar di dunia buat pertama kali mengumumkan rangkaian teknologi AI miliknya sendiri, tetapi dengan mengambil pendekatan yang berbeza.
AWS akan menawarkan perkhidmatan dikenali sebagai Bedrock. Ia membolehkan perniagaan menyesuaikan apa yang dikenali sebagai model asas – teknologi teras AI yang melakukan perkara seperti membalas pertanyaan dengan teks sama seperti manusia atau menjana imej – dengan data mereka sendiri bagi mencipta model unik.
Pencipta ChatGPT OpenAI, sebagai contoh, menawarkan perkhidmatan yang sama, dengan membenarkan pelanggan mengubahsuai model di belakang ChatGPT bagi mencipta “chatbot” tersendiri.
Perkhidmatan Bedrock pula akan membenarkan pelanggan mengguna pakai model asas milik Amazon sendiri yang dikenali sebagai Amazon Titan, di samping akan menawarkan menu model yang ditawarkan oleh syarikat lain.
Pilihan pihak ketiga pertama yang akan bergandingan dengan model Amazon itu didatangkan bersama syarikat pemula AI21 Labs, Anthropic dan Stability AI.
Perkhidmatan Bedrock membolehkan pelanggan AWS menguji teknologi tersebut tanpa perlu berurusan dengan server pusat data asas yang memberi kuasa kepada mereka.
"Ia adalah perkara yang tidak diperlukan dari perspektif pengguna," kata Naib Presiden AI di AWS, Vasi Philomin kepada Reuters.
"Di sebalik tabir, kita boleh mengabstrakkannya."
Server asas tersebut akan menggunakan gabungan cip AI daripada Amazon sendiri serta cip daripada Nvidia Corp, pembekal cip terbesar bagi aktiviti AI tetapi cipnya telah mendapat bekalan yang terhad tahun ini.
"Kami berjaya mendapatkan puluhan ribu, ratusan ribu cip ini, kerana kami memerlukannya," kata Naib Presiden Elastic Compute Cloud di AWS, Dave Brown mengenai cip syarikat itu.


Kes harian lepasi 3,500 jangkitan, 15 lagi terkorban

3,516 kes baru Covid-19 direkodkan semalam menjadikan jumlah keseluruhan sebanyak 4,744,929 kes.
Sebanyak 2,541 pesakit turut dilaporkan sembuh, menjadikan jumlah keseluruhan kes sembuh sebanyak 4,744,929.
Ketika ini, 41,701 kes aktif direkodkan, dengan 40,034 atau 96% daripadanya sedang menjalani kuarantin kendiri.
Dalam pada itu, 41 (0.1%) kes kini berada di pusat kuarantin sementara 1,534 (3.7%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 92 kes dan 49 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 62.6% dengan kes Covid-19 merangkumi 24.7%.
15 lagi kematian dilaporkan termasuk empat kes kematian sebelum tiba di hospital menjadikan kes keseluruhan sebanyak 36,117 orang.


KPM benarkan aktiviti sukan, kokurikulum sekolah mulai Isnin

Aktiviti sukan dan kokurikulum di luar bilik darjah akan dibenarkan mulai sesi akademik 2022/2023 yang akan bermula Isnin ini, kata Menteri Kanan Pendidikan Radzi Jidin.Beliau berkata kebenaran itu diberikan hanya bagi aktiviti dalam kawasan sekolah sahaja, dan garis panduan serta aspek pematuhan prosedur operasi standard (SOP) pencegahan Covid-19 berhubung kebenaran itu akan diumumkan kementerian pendidikan (KPM) dalam masa terdekat.“Sudah pasti ini berita gembira buat anak-anak kita yang selama ini hanya berada dalam bilik darjah sahaja. Kita ingin memberi peluang kepada murid dan guru untuk membiasakan diri dengan fasa transisi hidup bersama virus Covid-19 sebelum beralih ke fasa endemik,” katanya.Beliau berkata demikian dalam sidang media selepas menghadiri Majlis Anugerah Perkhidmatan Cemerlang dan Pingat Perkhidmatan Cemerlang KPM hari ini.Pada 10 Jun tahun lalu, KPM menetapkan bahawa sebarang aktiviti sukan, kokurikulum dan perhimpunan di sekolah tidak dibenarkan susulan pandemik Covid-19.Sementara itu merujuk kepada rancangan penyediaan lokar di sekolah rendah bagi menangani isu beg murid yang berat, Radzi berkata KPM dalam proses mengenal pasti spesifikasi lokar, bagi menentukan jenisnya, dan memastikan kualiti terbaik bagi membolehkan ia digunakan untuk jangka panjang.“KPM sedang berusaha menjalankan proses pemasangan secepat mungkin setelah kita kenal pasti lokasi sesuai di kawasan sekolah, namun ada tatacara serta proses yang perlu dipatuhi,” katanya.Pada 6 Mac lepas, Radzi mengumumkan penyediaan lokar di sekolah rendah yang akan dilaksanakan secara berfasa mulai tahun ini sebagai pendekatan menangani isu beg murid yang berat.


Cuba memahami pemikiran Siti Kasim

Pada tahun 1992, Francis Fukuyama telah menerbitkan buku yang berjudul The End Of History and The Last Of Man, sebuah buku yang memberi pandangan bahawa sebaik sahaja tamat Perang Dingin, sistem liberal demokratik dan laissez-faire adalah sistem terbaik untuk bangsa manusia moden.Selama 500 tahun sejak zaman Renaissance dan penciptaan mesin cetak Guttenberg, modeniti telah menyaksikan pelbagai jenis ideologi dari pelbagai ahli pemikir dari Eropah berlumba-lumba untuk bersaing, falsafah siapa yang akan menang.Selepas menumpaskan kerajaan-kerajaan monarki mutlak, pendiri idea liberalisme, seperti Thomas Paine, John Locke, Thomas Jefferson, Voltaire, Rousseau dan pelbagai tokoh pemikir lain seperti Kant, Heiddegger, Marx, dengan pemikir-pemikir dari Itali seperti Marrienati, berlumba-lumba mencari bagaimana untuk mendirikan sebuah negara bangsa yang ideal.Daripada banyak pemikiran dari tokoh pemikir itu, ada tiga yang survived sampai abad ke-20, iaitu fasisme dari Itali, komunisme dari Karl Marx yang bertahan di Soviet Union, dan liberal demokrasi di Barat.Fasisme tumbang pada Perang Dunia Kedua, dan komunisme tumbang pada Perang Dingin. Nak tutup cerita, liberal demokrasi yang menang dalam idea moden yang berlumba sejak zaman Renaissance itu.Maka kewujudan orang seperti Siti Kasim ini adalah golongan babyboomers yang membesar dalam persaingan ini. Babyboomers adalah generasi yang lahir dari sekitar tamat Perang Dunia Kedua hingga peristiwa pembunuhan Presiden Kennedy (1945-1963). Siapa lahir dalam kelompok ini, adalah golongan babyboomer.Atau mungkin Siti Kasim ini sudah termasuk dalam golongan Gen X, yang skeptik dengan daulah, dan membesar dalam zaman Ronald Reagan.Jadi apabila menjadi seorang remaja, sudah tentulah Siti Kasim – dan orang-orang yang sebaya dengannya, melihat kemenangan Amerika Syarikat dalam Perang Dingin bermakna bahawa liberal demokrasi akan menjadi anutan dunia sampai kiamat.Masalahnya, golongan Fukuyamaist ini tidak membaca pula tulisan dari Jean Baudrillard, Alvin Toffler, dan Samuel Huntington tentang modeniti yang akan berpecah menjadi pasca moden, di mana identiti akan menentukan matlamat hidup.Sebab peralihan dari second economy (perindustrian) yang cookie-cutter, standardized, patternized, one-sized-fits-for-all dan profit-based dari era moden, ke third economy (perkhidmatan) yang menumpukan personaliti, identiti dan budaya diutamakan, dan membentuk pemikiran pasca moden.Samuel Huntington dalam kritikannya pada The End of History, mengatakan bahawa pada era akan datang, ada enam tamadun dunia yang akan bersaing. Tamadun itu adalah Barat, Orthodoks (Rusia), Islam, China, Afrika, dan Amerika Latin akan bersaing pada abad ke-21 dalam buku The Clash of Civilization.Maknanya Amerika Syarikat dan liberal demokrasi tidak lagi memiliki nilai yang mutlak dalam mendominasi hal ehwal dunia ini.Malangnya, orang-orang seperti Siti Kasim seperti terlepas bas dengan rentetan-rentetan peristiwa sejak 11 September 2001, ke krisis ekonomi 2008, ke demo Occupy Wall Street dan Tea Party, Brexit dan kemenangan Trump, dunia tidak lagi melihat liberal demokrasi dan Barat sebagai nilai dan contoh untuk kaum manusia sejagat.Orang sudah pandang Barat lekeh.Zaman dah berubah, kak. Demografi pun menunjukkan orang konservatif lebih ramai melahirkan anak daripada orang liberal. Maka kalau dalam demokrasi, memang tak payah pelik lah kenapa parti liberal susah menang pilihan raya.Kalau dia baca tulisan ini, aku harap dia sedarlah, zaman liberal akan melabuhkan tirainya. Demokrasi akan mengikut acuan tempatan. Akan wujud sistem yang baru mengikut kehendak pasca moden.Modern is dead, Kak Siti.Nomy Nozwir adalah pembaca MalaysiaNow* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Berlaku adil kepada semua termasuk pelarian, kata mufti

Mufti Negeri Sembilan Mohd Yusof Ahmad berkata Islam mengajar penganutnya untuk berlaku adil kepada semua termasuk pelarian atau pendatang tanpa dokumen, ketika pihak berkuasa meneruskan operasi memburu baki pelarian etnik Rohingya yang lolos dari depoh tahanan imigresen di Pulau Pinang awal bulan ini.Menurut Yusuof, Islam tidak mendiskriminasi antara satu sama lain, dan menuntut umatnya berlaku adil terhadap setiap insan tanpa mengira latar belakang mereka.“Pelarian merupakan golongan yang meninggalkan negara sendiri disebabkan nyawa mereka terancam dan mencari perlindungan di negata lain,” katanya kepada MalaysiaNow.“Islam tetap memuliakan keturunan manusia atau bani Adam tanpa mengira bangsa dan agama.”20 April lalu, lebih 500 pelarian Rohingya lolos dari depoh tahanan Imigresen Sungai Bakap di Bandar Baharu, mencetuskan operasi besar-besaran bagi memburu mereka semula.Polis turut memberi amaran kepada orang ramai bahawa pelarian yang lolos adalah berbahaya dan mungkin melakukan jenayah.Sembilan hari selepas kejadian itu, 60 pelarian yang lolos masih tidak dapat dikesan, di mana polis berkata pihaknya akan mengeluarkan nama dan gambar pelarian yang dikehendaki bagi memudahkan mereka ditahan semula.“Saya arahkan senarai nama bersama gambar tahanan Rohingya itu dapat disiapkan dalam tempoh segera.“Bila keluar gambar, ada tangkapan di Kuala Lumpur atau Selangor mereka boleh bandingkan dan tahu yang mereka itu pernah lari dari pusat tahanan sebelum ini,” katanya,” kata Ketua Polis Kedah Wan Hassan Wan Ahmad.Sebelum ini, Suruhanjaya Tinggi Pertubuhan Bangsa-Bangsa Bersatu bagi Pelarian (UNCHR) Malaysia melaporkan kira-kira 181,000 pelarian dan pencari suaka berada di negara ini.Menurut data yang dikongsikan dalam laman sesawang UNCHR, 85% adalah dari Myanmar, termasuk 103,000 etnik Rohingya, manakala bakinya adalah pelarian dari 50 negara lain termasuk Pakistan, Yaman, Syria dan Somalia.Namun begitu, ramai dalam kalangan pengguna media sosial meluahkan rasa tidak puas hati apabila kumpulan pelarian ini memilih Malaysia sebagai negara perlindungan, malah menggesa supaya kerajaan menghantar mereka kembali ke negara masing-masing.Ditanya sama ada kerajaan berhak menolak permohonan pelarian untuk berlindung di Malaysia dari sudut pandangan Islam, Yusof menyatakan Islam mewajibkan setiap perkara disiasat terlebih dahulu sebelum membuat sebarang keputusan.“Islam mewajibkan sesuatu perkara itu diteliti dan hendaklah ditolak sekiranya didapati tidak benar,” katanya.Tambah Yusof, pelarian yang berlindung di Malaysia juga wajib mematuhi undang-undang yang ditetapkan kerajaan.“Sebagai sebuah negara berdaulat, Malaysia juga mempunyai undang-undang yang mesti dipatuhi oleh semua pihak,” kata Yusof.


Tiada keputusan mengenai PM selepas Anwar, Muhyiddin mengadap Agong

Pengerusi Pakatan Harapan (PH) Anwar Ibrahim berkata tiada sebarang keputusan dibuat mengenai calon perdana menteri selepas sesi mengadap Yang di-Pertuan Agong hari ini selepas beberapa hari Parlimen tergantung berikutan tiada keputusan muktamad dalam pilihan raya umum baru-baru ini.
Bercakap kepada pemberita, Anwar Ibrahim berkata Sultan Abdullah Sultan Ahmad Shah menggesa supaya kerajaan "inklusif" ditubuhkan dengan persefahaman daripada parti-parti lain.
Bercakap kepada pemberita hari ini, Anwar berkata Agong menggesa supaya kerajaan "inklusif" ditubuhkan, dan mahu semua pihak mencapai persefahaman.
“Ia akan membolehkan kerajaan menumpukan usaha untuk menyelesaikan masalah yang dihadapi rakyat dan kembali memangkinkan ekonomi,” katanya.
“Saya memanjatkan rasa terima kasih kepada Agong dan berkata kami akan melakukan yang terbaik dan mentaati nasihat itu, dan menunggu keputusan akhir di mana ia adalah budi bicara Agong sendiri.
“Masih tiada sebarang keputusan lagi setakat ini,” katanya.
Beliau turut menjawab soalan wartawan sambil bergurau: “Ada kekosongan jawatan terbuka untuk permohonan.”
Anwar dan pencabar utamanya, Pengerusi Perikatan Nasional (PN), Muhyiddin Yassin bertembung dalam persaingan untuk mendapatkan sokongan ahli Parlimen berikutan keputusan pilihan raya umum pada 19 November lalu yang menyaksikan PH-Muda memenangi 82 kerusi, sementara PN mendapat 73 kerusi.
Kedua-dua pemimpin itu mendakwa mempunyai jumlah yang diperlukan untuk membentuk kerajaan, di mana Muhyiddin menerima sokongan Gabungan Parti Sarawak dan Gabungan Rakyat Sabah yang masing-masing memenangi 23 dan enam kerusi.
Sementara Barisan Nasional (BN) yang mengalami kekalahan teruk dengan hanya memenangi 30 kerusi, berkata ia tidak akan menyokong PN mahupun PH, di samping menegaskan ia akan memainkan peranan sebagai pembangkang.
Kekeliruan tercetus akibat laporan salah berhubung keputusan Agong
Laman sesawang berita The Vibes dilihat memadam ciapan Twitter yang mendakwa Anwar Ibrahim telah dilantik sebagai perdana menteri, manakala wartawan agensi CNA yang berpangkalan di Singapura, Melissa Goh memetik seorang pembantu Anwar berkata beliau telah dilantik sebagai perdana menteri sementara bagi membolehkannya mendapatkan majoriti di Parlimen.
Sementara itu, NST pula melaporkan Anwar telah dilantik sebagai perdana menteri sementara.